Ngünechen ñi Küme Dungu Filipense 3\nRüf dungu mew falilu\n1 Fey fewla, iñche ñi pu peñi ka lamngen, ayüwkülemün ta Ñidol mew. Iñche chem mew rume afeluwkülelan tañi ka wiñome feypiael tamün dew wirileluwkefielchi dungu, fey eymünngealu ta rume kümeay.\n2 Kuñiwtulemün ta tüfeychi illamtufalchi pu che mew, tüfey engün tati femkelu wesake dungu, tüfey engün tati aporiakefilu ta che tañi sirkunsidangeael, 3 iñchiñ am tati rüf sirkunsidalechi pu che, taiñ püramyekefiel ngillatun mew ta Ngünechen kisu tañi Lif Küme Püllü taiñ kellukeetew mew, ka ayüwkeiñ taiñ koneltulen ta Cristo Jesus mew, ka nielaiñ maneluwün re che tañi femkeelchi wimtun dungu mew.\n4 Tunte iñche ta niefun ta rüf dungu mew tañi maneluwael ta ka femngechi maputuwün dungu mew. Iney rume ta doy nielafuy ta iñche mew tati rüfngechi dungu tañi maneluwael ta tüfeychi dungu mew: 5 pura antü dew choyüngelu ta iñche sirkunsidangen israelche tuwünngen ta iñche, Benjamin tañi tribu mew koneltulen, iñche ebrew wentru ñi fotüm, feymew rüf ebrewngen. Fey chumngechi ñi kimeltuken ta ley dungu tati pu judiu, koneltukefun tati pu farisew* farisew: kiñe trokiñ judiuche müngeltuniekefilu Moyse tañi ley dungu, ka femngechi tati kakelu wimtun. ñi trokiñ mew, 6 rume fütra kimkawünngefun, fey inantukuyawülkefuiñ ñi kayñetufiel ta pu che feyentulelu ta Cristo mew. Fey tañi mupitunieafiel tati ley dungu, iney no rume ta peñmalayafenew chem wesa dungu no rume tañi feypintukuafetew.\n7 Welu kom tüfachi dungu, kuyfi mew iñche ta rume falintukefuiñ, welu fewla, Cristo tañi duam, kiñe chem falinochi chemkün reke trokinietufiñ. 8 Doyelchi may, chem rume falintunielafiñ trürümfili tañi kimfiel mew ta Cristo Jesus iñche ñi Ñidol. Cristo tañi duam kom tüfachi dungu niewetulafiñ ka itrokom kiñe falinochi dungu reke trokinietufiñ fey tañi kimtufiel mew ta Cristo 9 ka tañi kiñewkületun ta iñche Cristo mew. Rakiduamkelan tañi dew lifrelewetun ta yafkan mew tañi müngeltuniefiel tati ley dungu no, welu may tañi feyentulen ta Cristo mew. Ngünechen may ta liftuaenew kom yafkan mew tañi mupiltulen ta Cristo mew. 10 Tañi ayünieelchi dungu ta iñche fey tañi kimafiel ta Cristo, ñi nieael ta iñche ñi mongen mew Ngünechen ñi pepiluwün tati wiñomongeltufilu ta Cristo, ka ñi kutrankawael ka tañi layael rume kisu ñi duam. 11 Chem dungu mew rume rupali, ayülen tañi wiñomongetuael kay puwle ñi wiñomongetuael ti pu la.\nAmulen fentren maneluwün mew\n12 Feypipelan tañi dew wewniewiyen itrokom dungu, ka tañi dew nien küme lif mongen no rume, welu amulen fentren maneluwün mew tañi nieael ta lif mongen, fey tüfachi dungu Cristo Jesus tañi ayünieel. 13 Pu peñi ka lamngen, feypipelan iñche tañi dew wewniewiyen tüfeychi dungu, welu fey tüfa may ta femken, dew ngüyünentufiñ tati rupayechi dungu femngechi tañi yafüluwael tañi puwael tañi rakiduamyenieelchi dungu, 14 femngechi tañi tripapuael tati tripalwe mew femngechi ñi llowael ti montun dungu Ngünechen taiñ eluaetew taiñ dullietew mew ta Cristo Jesus mew. 15 Kom iñchiñ, rüf mew mupiltulelu Cristo mew, feley taiñ famngechi rakiduamael. Welu kiñeke dungu mew kangelu rakiduam nielmün, fey Ngünechen ta kimeleltuaeymünmew chumngechi tamün rakiduamküleael. 16 Welu feley taiñ müngeltuael taiñ mongen mew ti rüfngechi dungu taiñ dew adümel.\n17 Pu peñi ka lamngen, inayentumuchi iñche ñi chumngechi chengen ka ngüneduamfimün ti kakelu pu che nielu ñi mongen chumngechi mongen nieiñ ta iñchiñ. 18 Dew feypiwkeyiñ rume fentre rupachi, fey tüfa ka wiñome feypiwayiñ ngümalen reke, ñi mülen ta fentren kakelu che fey ñi mongen mew kayñetuniefi reke ta Cristo ñi kimeltun. 19 Welu puway ñi apümngetuael engün, kisu engün tañi iyael ta ngünechen reke niefi. Ñi femkeelchi dungu ñi yewentukuafel, mallmawkülekey engün. Tüfachi mapu mew mülechi dungu mew müten rakiduamkülekey engün. 20 Welu iñchiñ taiñ mülewe wenu mapu müley, ka üngümküleiñ ñi küpayael tati wenu mapu mülechi Montulchefe, fey taiñ Ñidol Jesucristo lle. 21 Kisu niey pepiluwün tañi ngünenieafiel itrokom dungu, feymew elutuaeiñmew kangelu we kuerpu ka famentutuafi taiñ afachi kuerpu. Chumngey Cristo ñi kuerpu, iñchiñ taiñ kuerpu ka femngetuay.\n*3:5 farisew: kiñe trokiñ judiuche müngeltuniekefilu Moyse tañi ley dungu, ka femngechi tati kakelu wimtun.


Piwkeyefilu ta Ngünechen (1 Juan 5:3) | Ngünechen ñi piwkeyechen\nPAPELTUAFUYMI acholi afrikáans albanés alemán altaico amárico armenio asamés azerí azerí (alfabeto cirílico) bajo alemán bashkir bassa de camerún batako toba baulé becol bengalí birmano bislama boulou búlgaro cakchiquel del centro camboyano catalán cebuano chabacano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chuabo chuvash cibemba cingalés citonga congo coreano criollo de las seychelles criollo haitiano criollo mauriciano criollo portugués croata dangme danés dehu diula duala efik embunda endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano ga galés garífuna georgiano griego groenlandés guaraní gujarati guna hausa hebreo hiligaynon hindi hmong (blanco) holandés húngaro iban ibanag ilocano indonesio inglés islandés japonés kabiye kachin kannada kazajo kekchí kikuyu kiluba kimbundu kiniaruanda kirguís kiribatiano kirundi kisi kosreano krío kurdo kurdo kurmanyí del Cáucaso kwangalí kwanyama lao lengua de señas argentina lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas coreano lenguaje de señas finlandés lenguaje de señas japonés lenguaje de señas peruano lenguaje de señas polaco lenguaje de señas ruso lhukonzo lituano lomue luganda luo macedonio macua malayo malayálam malgache mam mambue-lungu mapudungun maratí mazateco de Huautla mixe del norte mizo ngäbere (o guaymí) niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla oromo osético otomí palauano pangasinán panjabí papiamento de curazao persa pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quiché rarotongués rotumano rumano runyankore ruso rutoro samoano sango sena sena serbio (alfabeto cirílico) serbio (alfabeto latino) sesoto de Lesoto setsuana shona sranangtongo suajili suati sueco tahitiano tai tamil tayik tetun dili tigriña tivo tlapaneco tojolabal totonaco tseltal tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) umbundú urdu uzbeko vendal vezo wallisiano wayuunaiki wolaita xhosa xitshwa yoruba zandé zapoteco de lachiguiri zapoteco del istmo zulú árabe ñanya ñemba\nÑi femken engün tati pu rüf “piwkeyefilu ta Ngünechen”\n“Tati rüf [...] piwkeyefilu ta Ngünechen ka feley tañi müngeltuñmayafiel [inanieñmayafiel] kisu ñi werkün dungu. Fey kisu tañi werkün dungu afeluwünngelay” (1 JUAN 5:3).\n1, 2. ¿Chumngelu (chemu) piwkeyefimi ta Jewba?\n¿PIWKEYEFIMI kay ta Chaw Ngünechen? Dew wülülmi tami mongen kidu mew, kiñe dungu mew, ‘may’ feypiafuymi llemay. ¿Piwkeyenoafulu am ta iñchiñ? Piwkeyefiliyiñ ta Jewba, femngechi wiñoleltufiyiñ reke taiñ piwkeyeetew. Feymu Biblia ta feypiley: “Iñchiñ piwkeyefiyiñ ta kisu, fey kisu am wüne piwkeyeetew ta iñchiñ” (1 Juan 4:19).\n2 Jewba kintuniey chumngechi taiñ pengelaetew kidu ñi piwkeyen: elueiñmew ti Mapu müna tutelelu taiñ müleam, ka itrofillem taiñ duamnieel (Matew 5:45). Welu doyelchi may elukeeiñmew chem taiñ duamnieel taiñ weniyerpuafiel. Feymu, elueiñmew ti Biblia, ka mangelkeeiñmew taiñ ngillatuafiel, kidu feypikünulu am taiñ allkütuaetew ka taiñ kelluaetew ñi newen mu (Salmo 65:2; Luka 11:13). Welu tati doy fütra dungu ñi femün, fey ñi werküfiel tañi sakin Fotüm taiñ montulaetew kulpan dungu mu ka lan dungu mew. ¡Müna piwkeyenieeiñmew kay Chaw Jewba! (Papeltunge Juan 3:16; Romanu 5:8.)\n3. a) Jewba rumel taiñ piwkeyeaetew, ¿chem müley taiñ femal? b)¿Chem müley taiñ ramtuwal, ka chew müley tati wiñoldungun?\n3 Jewba müna ayüley taiñ rumel kümelkayaetew ñi piwkeyechen mew. Welu iñchiñ taiñ dullin (ngümintun) mew kümelkangeaiñ. Feymu Biblia ta feypiley: “Rumel mülemün ta Ngünechen ñi piwkeyechen mew” taiñ elungeal afnoachi mongen (Juda 21). Tüfa mew feypiley “rumel mülemün”, tüfa pengeli müley taiñ femal fillke dungu taiñ rumel piwkeyeaetew Jewba, ka femngechi pengelelkefiyiñ taiñ piwkeyeniefiel. Feymu, müna fali taiñ ramtuwal: “¿Chumngechi pengelafun ta Chaw Ngünechen tañi piwkeyeniefiel?”. Jewba ñi duam mew, tati apostol Juan wirintukuy ti wiñoldungun: “Tati rüf dungu mew piwkeyefilu ta Ngünechen ka feley tañi müngeltuñmayafiel [inanieñmayafiel] kisu ñi werkün dungu. Fey kisu tañi werkün dungu afeluwünngelay” (1 Juan 5:3). Müna ayüleiñ taiñ pengelelafiel ta Jewba taiñ piwkeyeniefiel, feymu küme ngüneduamafiyiñ ñi feypiel ta Juan.\n4, 5. ¿Chumngechi piwkeyerpufimi ta Jewba?\n4 Juan ta feypilu ‘tati rüf piwkeyefilu ta Ngünechen’, ¿chem dungu mew rakiduamkülefuy? Eymi, ¿tukulpanieymi chi chumngechi tami piwkeyerpufiel tami Chaw Ngünechen?\nWül-liyiñ taiñ mongen ka fawtisawliyiñ, fey pengelkeiñ taiñ mongen mu taiñ piwkeyeniefiel ta Jewba ka taiñ feyentuniefiel\n5 Pichi rakiduamafuymi tüfachi dungu mew. Wüne, rüf kimürpufimi ta Jewba ka ñi ayükeel, fey mupilturpuymi. Kafey kimürpuymi tüfachi falin dungu: Adan ñamümi ti tutengechi mongen ñi niefel, feymu tami choyüngen mu müten kulpanchengeymi ka weniyelafuymi ta Chaw Ngünechen; welu kimürpuymi chumngechi tami eluaetew Jewba tutengechi mongen afnoalu Kristo ñi duam mew (Matew 20:28; Romanu 5:12, 18). Kafey, falinturpufimi ñi werküfiel tañi sakin Fotüm ñi lapayal tami duam mew, kutrankawfuy rume Jewba tüfachi dungu mew. Jewba ñi piwkeyechen fente tami nengümüñmaetew tami piwke, feymu piwkeyerpufimi (papeltunge 1 Juan 4:9, 10).\n6. ¿Chumngechi pengelafuiñ ti rüf piwkeyen? ¿Chumkeymi am tami piwkeyefiel mu ta Chaw Ngünechen?\n6 Welu, pengelkelaiñ taiñ piwkeyen taiñ rakiduam mu ka taiñ feypiken mu müten. Tati rüf piwkeyefilu ta Chaw Ngünechen re feypikelay “iñche piwkeyefiñ ta Jewba”. Tati mupiltun reke, müley taiñ pengelal ti piwkeyen kümeke femken mu (Santiaw 2:17). Feymu, piwkeyefiliyiñ ta kiñe che, femaiñ kidu tañi ayükeel. Ka femngechi, piwkentukufilu eymi ta Jewba, fey küme elkünuymi tami mongen tami femal kidu ñi ayükeel. Fente tami piwkeyefiel ta Chaw Ngünechen ka tami küpa poyefiel, fawtisawimi chi kütu tami Dungukelu Iney Ngen Jewba ngerpual. Tüfa tati doy fütra dungu tami femafel: feypikünufimi ta Chaw Ngünechen tami femal ñi ayükeel kom tami mongen mu, ka pengelafiel tüfa tami fawtisawün mu (papeltunge 1 Korintio 6:20; 1 Pedro 4:2). Welu, wechurpual tami feypikünuel, müley tami femal chem ñi feypiel ti apostol Juan.\nINANIEÑMAYAFIYIÑ “KISU ÑI WERKÜN DUNGU”\n7. ¿Chem werkün dungu wüli Chaw Ngünechen? ¿Chem müley taiñ femal taiñ inanieafiel tüfachi werkün dungu?\n7 Juan ta feypiley tati rüf piwkeyefilu ta Ngünechen müley ñi “müngeltuñmayafiel [inanieñmayafiel] kisu ñi werkün dungu”. ¿Chem werkün dungu? Biblia mew wirintukuley. Jewba feypieiñmew taiñ ngollinoal, femnoal fillke pekan kudumuwün eluñmakenolu Ngünechen ñi ley, poyenoafiel pu adentun, weñenoal ka koylatunoal (1 Korintio 5:11; 6:18; 10:14; Efesio 4:28; Kolosense 3:9). Feymew, taiñ inanieafiel ñi werkün dungu, müley taiñ yenieal taiñ mongen chumngechi ñi feypilen ti Biblia taiñ lif mongen nieal.\n8, 9. Biblia mew wirintukulenole kiñe werkün dungu no rume feypilu chem taiñ dullial, ¿chumngechi kimafuiñ ñi ayükeel Jewba taiñ femal? Feypinge kiñe pengelün dungu.\n8 Welu, taiñ ayüwülafiel ta Jewba, ¿müley taiñ inayafiel ñi werkün dungu wirintukulelu Biblia mew müten? Femlay, Jewba afeluwülkelaeiñmu tañi ley dungu ngünenielu itrokom dungu taiñ mongen mew. Fill antü müley taiñ dullial chem taiñ femal, welu kiñeke mu, Biblia mew wirintukulelay kiñe werkün dungu no rume feypilu chem taiñ dullial. Feymu, ¿chumngechi kimafuiñ taiñ femal taiñ ayüwülafiel ta Jewba? Biblia ta küme pengelkey chem ñi rakiduamkeel ta Jewba. Feymew, chillkatufiliyiñ ta Biblia kimürpuafuiñ Jewba ñi piwkeyekeel ka ñi üdekeel (papeltunge Romanu 12:9; Proverbios 6:16-19). Ka kimaiñ chem wimtun ka kümeke femün ñi ayükeel ta Chaw Ngünechen. Feymu, kimürpufiliyiñ Jewba ñi chumngen ka ñi femken, fey eluwküleaiñ taiñ ngüyulaetew Jewba tañi rakiduam taiñ küme dullirpual. Femngechi mülenole kiñe werkün dungu Biblia mew taiñ feypietew chem taiñ dullial, kimnieaiñ “chem dungu ñi ayükeel” ta Jewba, küme feypingenole rume (Efesio 5:17).\n9 Peaiñ kiñe pengelün dungu: tati Biblia feypikelay taiñ penoafiel kewan dungu ka podngechi dungu television kam pelikula mew. Welu duamfalngelay kiñe werkün dungu taiñ feypiaetew tüfa, kimnielu am iñchiñ chem ñi rakiduamkülen Jewba. Biblia küme feypikünuy: Jewba “üdeniefi kom tati piwkeyefilu ti kewan dungu” ka ‘ramtukadunguafi tati wedwedkawkelu domo mew ka wentru mew, ka tüfeychi ñiwakelu’ (Salmo 11:5; Ebrew 13:4). Feymew, rakiduamliyiñ tüfachi dungu wirintukungelu Jewba ñi duam mew, fey ngüneduamürpuaiñ chem ñi ayükeel Jewba. Feymu pekelaiñ pelikula mew, television, internet, ka itrofill dungu küme pengelkelu kom feychi dungu Chaw Ngünechen ñi üdenieel. Tati pu che feyentukenolu ta Jewba mu küpa rakiduameleiñmew ñi wedangenon tüfachi wedake adngelluwün dungu, feymu famentufiliyiñ tüfachi wedake dungu, müna ayüwülnieafiyiñ ta Jewba. *\n10, 11. ¿Chumngelu inaniefiyiñ Jewba ñi werkün dungu? ¿Chem duam mu feyentukefiyiñ?\n10 Welu, ¿chem am tati doy fütra dungu taiñ nieel taiñ inanieafiel Jewba tañi werkün dungu? ¿Chumngelu fill antü eluwkeiñ taiñ femal Jewba ñi ayükeel? Feyentufiliyiñ ta Jewba, kastigalayaeiñmew ka wedake dungu kontupalayaeiñmu (Galata 6:7). Welu feychi dungu mu müten feyentukelafiyiñ ta Chaw Ngünechen. Inaniefiyiñ ñi werkün dungu femngechi taiñ pengelal tunte taiñ piwkeyeniefiel. Pu pichikeche reke, küpa ayüwülfingün tañi pu chaw, ka femngechi iñchiñ küpa ayüwülfiyiñ taiñ Chaw Ngünechen Jewba (Salmo 5:12). Iñchiñ chawyefiyiñ ta Jewba, ka müna piwkeyeniefiyiñ. Feymu tuteniefiliyiñ taiñ femkeelchi dungu mu, tüfa doy ayüwülkeeiñmew chem dungu mu rume (Proverbios 12:2).\n11 Feymu, weda duamkechi poyekelafiyiñ ta Chaw Ngünechen taiñ ngünewün mew, kam taiñ ayüel müten. * “Iñche dulliafiñ chem werkün dungu tañi inanieafiel, ka pepilfalngele, ka küdawngenole müten inanieafiñ”, feypikelaiñ. Welu may, “kom piwke mew” inanieñmakefiyiñ ñi werkün dungu (Romanu 6:17). Tati apostol Pablo reke feypikeiñ: “Iñche tañi piwke mew ayükefiñ Ngünechen tañi ley dungu” (Romanu 7:22). Feley llemay, ayüwünkechi feyentukefiyiñ ta Jewba. Ka ngüneduamkeiñ tüfa: kidu feley ñi rumel feyentungeal ka feypieiñmew taiñ femal, feymu “kom tañi feypietew feyentuafiñ” müley taiñ feypial (Deuteronomio 12:32). Noe reke femaiñ, kidu alüñma mu feyentufi ta Chaw Ngünechen, femngechi pengeli ñi piwkeyekefiel, feymu ta Biblia feypi: “Noe femürkey kom chumngechi tañi werküetew ta Ngünechen” (Génesis 6:22). Ka femngechi iñchiñ ayüleiñ ñi feypial Chaw Ngünechen taiñ femken mew.\n12. ¿Chumngechi ayüwülafiyiñ ta Jewba?\n12 Ayüwünkechi feyentufiliyiñ ta Jewba, ¿chum duamnagay? Biblia ta feypiley taiñ ayüwüñmayafiel ñi piwke (Proverbios 27:11). Feley, iñchiñ ayüwülafuiñ ta Chaw Ngünechen Kom Pepiluwün-nielu. ¿Chumngechi? Jewba elueiñmew taiñ dullial chem taiñ femal. Feymu, dulliafuiñ taiñ allkütuafiel ta Chaw Ngünechen kam allkütunoafiel (Deuteronomio 30:15, 16, 19, 20). Feymew, kidu müna ayüway, femliyiñ ñi ayükeel fente taiñ piwkeyeniefiel (Proverbios 11:20). Ka, femngechi femliyiñ, yenieaiñ tati doy küme mongen.\n“KISU TAÑI WERKÜN DUNGU AFELUWÜNNGELAY”\n13, 14. ¿Chumngelu Jewba “tañi werkün dungu afeluwünngelay”? ¿Chem pengelün dungu kelluafeiñmew taiñ küme kimal tüfa?\n13 Tati apostol Juan feypi kakelu dungu taiñ tüngduamaetew: “[Jewba] tañi werkün dungu afeluwünngelay” pi. 1 Juan 5:3 feypilu “afeluwünngelay”, tüfa rulpadungungey griego dungun mu, ka rulpadungungeafuy “fanelay”. * Feley, Jewba dikümtukukelaeiñmew taiñ femal pepilfalnochi dungu. Feymu kulpanchengelu rume iñchiñ, inanieafuiñ ñi werkün dungu.\n14 Ngüneduamaiñ kiñe pengelün dungu: rakiduamnge tami doy küme weni ñi dewmarukayal. “Kelluen ñi yeal orkon mamüll”, pielmu. Welu müley kiñeke mamüll müna fanelu, kiñe che müten meñkuyelayafuy, epu che meñkuyeafuyngu. Ka müley mamüll müte fanenolu. Tami weni feypiaeymu chem mamüll tami yeal, feymu feypilayaeymu tami meñkuyeafiel feychi orkon mamüll müna fanelu tami allfünoal. Ka femngechi femi taiñ Chaw Ngünechen piwkeyechekelu. Feypikelaeiñmu taiñ femal pepilfalnochi dungu (Deuteronomio 30:11-14). Feypikelaeiñmu taiñ yenieal reke fanechi dungu. Jewba ta kimi chem taiñ pepilnieel, “kidu am küme kimnielu chumngechi taiñ dewmangen, ka tukulpaniey taiñ trufür mapungen” (Salmo 103:14).\n15. ¿Chumngelu maneluwafuiñ taiñ kümelkayaetew Jewba tañi werkün dungu?\n15 Jewba tañi werkün dungu fanetulelay taiñ inayafiel; welu may re kümelkayaeiñmu. Biblia feypi: “Tüfa ñi feypiel ta Jewba, tami Montuletew, tati Lifngelu Israel mew: “Iñche, ta Jewba, tami Ngünechen, Tami Kimeltukeetew eymi tami kümelkaleal, Tami Ngüyulkeetew chem rüpü mew tami miyawal” (Isaías 48:17). Moyse feypifi tati pu israelche tañi inanieal engün kom tüfachi werkün dungu ñi ekunieafiel ta Chaw Ngünechen Jewba, ¿chumngelu? “Taiñ rumel kümelkaleal, femngechi ñi amuleal taiñ mongen”, feypi Moyse (Deuteronomio 6:24). Iñchiñ ka maneluwküleafuiñ taiñ kümelkayaetew Jewba tañi werkün dungu, taiñ rumel ayüwküleal. ¿Chumngelu kümelkangenoafulu am ta iñchiñ? Iney no rume doy kimlay Chaw Ngünechen mu, feymu kidu kimniey chem dungu taiñ doy kümelkayaetew (Romanu 11:33). Ka iney no rume doy piwkeyechekelay kidu reke (1 Juan 4:8). Itrokom tañi feypiel ka femmeken mu pengeli fente tañi piwkeyechen, feymu kom tañi werkün dungu kümelkakeeiñmew.\n16. Chaftuliyiñ rume tati pu che feyentukenofilu ta Jewba, ka taiñ kulpafe chengen mu, ¿chem kelluaeiñmew taiñ feyentunieafiel ta Chaw Ngünechen?\n16 Welu, küdawngey taiñ feyentuafiel ta Chaw Ngünechen. Müley taiñ chaftuafiel feychi pu che feyentukenofilu ta Jewba, kidu engün am “ñi ngünenieetew tati weküfü ñi pepiluwün” (1 Juan 5:19). Kafey müley taiñ chaftuafiel taiñ kulpafe chengen mu, tüfa am taiñ katrütukeetew taiñ femal Jewba ñi werkün dungu (Romanu 7:21-25). Welu kom tüfachi dungu wewafuiñ, piwkeyefilu am iñchiñ ta Chaw Ngünechen. ¿Chumngechi? Jewba kümelkakefi kom tati pu pengelkelu ñi piwkeyeetew tañi feyentun mew. Kidu elukefi tañi newen kom tañi pu feyentukeetew, llowkelu ñi ngünenieaetew (Hecho 5:32). Fey Chaw Ngünechen ñi newen elukeeiñmew taiñ pengelal kümeke chumngen, fey tüfa kellukeeiñmew ñi amuleal taiñ feyentunieafiel ta Jewba (Galata 5:22, 23).\n17, 18. a) ¿Chem ngüneduamaiñ tüfachi lifru mew? ¿Chem müley taiñ tukulpayal petu taiñ chillkatun mu? b)¿Chem inaduamaiñ ti epu chillkatun mu?\n17 Jewba kimeltukeeiñmew chem dungu ayüy taiñ femal, ka chum duamnagkey taiñ dullielchi dungu fill antü mu. Tüfachi dungu ngüneduamaiñ tüfachi lifru mew. Welu taiñ ngüneduamal tüfa, müley taiñ tukulpayal küla falin dungu: 1) Jewba turpu dikümtukukelaeiñmew taiñ inanieafiel ñi werkün dungu, kidu ayüley taiñ feyentunieafiel taiñ piwkeyefiel mu. 2) Jewba elukeeiñmew küme mongen taiñ kümelkaleal famülke mu, ka taiñ eluaetew afnoachi mongen küpalechi antü mu. 3) Feyentufiliyiñ ta Jewba kom taiñ piwke mu, fey pengelelafiyiñ fente taiñ piwkeyeniefiel.\n18 Jewba elueiñmew taiñ rakiduam, kiñe yewün reke felelu, femngechi taiñ ngüneduamal chem ñi kümen ka chem ñi kümenon. Welu, müley taiñ küme elkünual taiñ rakiduam, femngechi taiñ küme kelluaetew. Tüfachi dungu inaduamaiñ ti epu chillkatun mu.\n^ parr. 9 Tati 6 chillkatun tüfachi lifru mew, pengelkey chumngechi dullial kümeke adngelluwün dungu.\n^ parr. 11 Tati pu wedake püllü kütu weda duamkechi feyentukeyngün. Jesus wemünentufilu kiñeke weda püllü kiñeke che mew, ñi femün mu pengelingün ñi kimtukunieel Jesus ñi longkolen, welu weda duamkechi feyentufingün (Marku 1:27; 5:7-13).\n^ parr. 13 Ka tüfachi griego dungu rulpadungungelu ‘afeluwünngey’, ka wirintukuley Matew 23:4, feypilelu tati pu escriba ka farisew ñi kimeltukeelchi dungu kiñe “fanechi küdaw reke” felefuy, dikümtukukefilu engün am tati pu che ñi inanieal fentren werkün dungu ka wimtun kidu engün ñi elkünuel.\n¿Chem duam mu Jewba ayükey taiñ feyentuafiel? Inaniefiliyiñ Jewba ñi werkün dungu, ¿chumngelu feypiafuiñ taiñ kümelkakeetew? (Deuteronomio 5:28-33.)\nJewba, ¿tunte falintukefi taiñ inaniefiel ñi werkün dungu? (1 Samuel 15:22, 23.)\nJesus falintufi tañi feyentufiel mu ta Chaw Ngünechen, ¿chem kimeltueiñmew tüfa? (Juan 8:29.)\n¿Chumngelu am Jewba müley ñi feyentungeal? (Apokalipsi 4:11.)


Ngünechen ñi Küme Dungu Marku 8\nJesus elufi iyael ta meli warangka wentru\n1 Kiñe antü ta wiñome trawüluwlu ta rume fentren pu che, fey tüfachi pu che nierkelay engün chem rume tañi iyael. Feymew Jesus mütrümfi tañi pu disipulu, fey feypifi:\n2 —Kutranduamyeniefiñ ta tüfachi pu che. Küla antü dewma ñi mülepan engün tüfa mew, fey chem rume nielay tañi iyael engün. 3 Fey ñi inon werküfili engün ñi amutuael tañi ruka mew, rume ngañwadafuy engün ta rüpü mew, kiñekentu ta fütra kamapu küpalu engün am.\n4 Kisu tañi pu disipulu ta llowdungueyew:\n—¿Chumngechi am elungeafuy iyael engün kiñe famngechi lelfün mew, chew ñi ngenomum kiñe ruka che no rume?\n5 Fey Jesus ta ramtufi ñi pu disipulu:\n—¿Mufü kofke am nieymün?\n—Regle kofke nieiñ ―pi engün.\n6 Feymew Jesus werküy ñi anükünuwael tati pu che pülli mew. Nüfi ñi kuwü mew tati regle kofke. Fey rupan mañumtufilu ta Ngünechen, wükayefi ka eluyefi tañi pu disipulu, fey kisu engün wüdamkalelfi tati pu che. 7 Ka femngechi nierkey engün kiñe mufü pichike challwa, fey Jesus mañumtufi ta Ngünechen tati pichike challwa mew, ka femngechi werküy tañi wüdamkalelngeael tati pu che. 8 Kom iyey ka weday engün, fey ka apoyetuy regle kanasta tati sofrayechi kofke ka challwa mew. 9 Tati iyelu epe meli warangka wentru ürke.\nFeymew ka müten Jesus chalitufi ti pu che, 10 fey konpuy kiñe farku mew tañi disipulu engün, fey amuy Dalmanuta trokiñ mapu mew.\nTati pu farisew ayüy ñi pengelelngeael afmanngechi dungu\n11 Akuyey tati pu farisew, fey eluwi tañi notukadunguafiel engün ta Jesus, femngechi tañi kintukaduamafiel engün tañi welulkawael ñi dungun mew. Fey feypifi engün tañi pengelael kiñe afmatufal dungu femngechi tañi küme kimael engün kisu ñi werküpeetew may ta Ngünechen. 12 Jesus ta afküduami, fey feypieyew:\n—¿Chem mew anta pengelelngeaiñ kiñe afmanngechi ngünel dungu pipey ta tüfachi pu che? Rüf dungu feypiwayiñ, pengelelngewelayay ta tüfa engün kiñe afmanngechi dungu no rume.\n13 Feymew Jesus elkünutueyew engün, fey ka wiñome püratuy ta farku mew, fey amutuy ta nometu ti pichi lafken.\nTati pu farisew tañi wesa ngünen dungu\n14 Fey ti pu disipulu ngüyürkey engün tañi yeael alün kofke, fey kiñe kofke müten ta nierkey engün ta farku mew. 15 Feymew Jesus ta küme feypikünueyew engün:\n—Ngüneduamfimün. Kuñiwtuwmün tati pu farisew ñi lefawra mew ka Erode ñi lefawra mew.\n16 Tati pu disipulu welukonkechi nütramkawi engün: “femngechi feypi ta Jesus taiñ nienon mew alün kofke” pi engün.\n17 Jesus ta ngüneduameyew ñi femngechi rakiduamkülen engün, fey feypieyew:\n—¿Chem mew anta ‘nielaiñ alün kofke’ pipeymün? ¿Petu longkontukulaymün ka ngüneduamlaymün iñche tañi femelchi dungu? ¿Rüf dungu mew anta petu longkontukulaymün? 18 ¿Nieymün nge, welu pelolaymün, ka nieymün allküam, welu allkülaymün? ¿Fey tukulpalaymün am? 19 Feychi wüdamkafilu iñche tati kechu kofke tati kechu warangka pu che mew, ¿tunten kanasta am apolyetuymün ti sofrachi kofke ka challwa mew?\nFey kisu engün ta llowdunguy:\n—Mari epu kanasta.\n20 —Ka feychi wüdamkalu iñche tati regle kofke meli warangka pu che mew, ¿tunten kanasta apoltuymün ti sofrachi kofke ka challwa mew?\n21 Feymew feypingey engün:\n—¿Petu anta ngüneduamlaymün?\nJesus tremolfi ta kiñe trawma Betsayda waria mew\n22 Feymew ka puwi engün ta Betsayda waria mew, fey puwülelngey ta kiñe trawma ta Jesus mew, fey llellipungey tañi tremolafiel. 23 Jesus küñatuentufi ti trawma wekuntu waria. Fey ilpuyüñmafi ñi nge kowün mew, fey fampuwülelfi tañi kuwü ñi nge mew, fey ramtufi tañi aymüñ pichi pelotun.\n24 Tati trawma allwe pichi pelotulu, fey feypi:\n—Pefiñ tati pu che. Trekayawchi anümka reke trokiniefiñ.\n25 Jesus ka fampuwülelfi tañi kuwü ñi nge mew, fey ti wentru küme adkintuy, fey tremolewetuy. Fey kom chemkün fente küme penietuy. 26 Feymew Jesus werküfi ñi amutuael tañi ruka mew, fey ka feypifi:\n—Wiñokontukilnge waria mew ka feypilayafimi iney no rume mülelu ti pichike trokiñ ruka che mew.* Kiñeke wirin mew ngelay: “ka feypilayafimi iney no rume mülelu ti pichike trokiñ rukache mew”.\nPedro fente küme nentudunguy Jesus tañi rüf Cristongen\n(Matew 16.13-20; Luka 9.18-21)\n27 Dew rupalu kom tüfachi dungu, Jesus ka tañi pu disipulu amuy engün tati lof ruka che mew müleyelu Sesarea Filipo trokiñ mapu mew. Fey amulelu rüpü mew, Jesus ramtufi tañi pu disipulu:\n—¿Iney pikeenew am iñche tati pu che?\n28 Fey kisu engün llowdungueyew:\n—Kiñekentu ta feypikey ‘Juan ti Fawtisachefe tati’ pikeeymew, ka kiñekentu ‘Elias’ pikeeymew, fey kakelu feypikey ‘kiñe tati pu pelon wentru’ pikeeymew.\n29 —Fey eymün kay, ¿iney pimuken? ―ramtungeyngün.\nFey Pedro llowdungueyew:\n—Eymi lle tati Cristo pikeel.† tati Cristo pikeel: Cristo kam tati Mesia, tati pu judiu ñi üngümnieelchi Montulchefe, Ngünechen ñi tukulpakünuel.\n30 Welu Jesus ta feypikünufi ñi pu disipulu tañi feypinoafiel engün chem che rume kisu tañi Cristongen.\nJesus kimeli tañi langümngeael\n(Matew 16.21-28; Luka 9.22-27)\n31 Jesus eluwi ñi kimeltuafiel tañi pu disipulu ñi rume kutrankawael ta Ngünechen ñi Fotüm, ka tañi illamtukayaetew tati pu putrem fütakeche,‡ putrem fütakeche: ti pu judiu ñi longko, rume yamfalkülelu. tati longkolelu pu saserdote mew ka ti pu kimeltukelu Moyse ñi ley dungu. Feypifi tañi langümngeael, welu ñi wiñomongetuael küla antüalu mew. 32 Fey tüfachi dungu ta wünelu mew fente küme feypifi. Feymew Pedro wichunentueyew, fey eluwi tañi katrütudunguaetew. 33 Welu Jesus wiñokintuy, fey leliwülfi tati pu disipulu, feymew katrütudungufi ta Pedro, feypilen mew:\n—¡Kiñe püle tripange ta iñche mew, weküfü! Eymi ta ngüneduamkelafimi tati dungu chumngechi ngüneduamniey ta Ngünechen, welu may chumngechi peniey re che müten.\n34 Feymew müten ta Jesus mütrümfi tañi pu disipulu ka tati pu che, fey feypifi:\n—Iney rume ta ayülele iñche ñi disipulungeael, kisutu ngüyünentuwpe, ka eluwkülepe ñi kutrankawael iñche reke,§ eluwkülepe ñi kutrankawael iñche reke: meñkuñpürampe tañi kürus pin ürke. fey inaechimew. 35 Tati ayülu ñi montulael tañi mongen, montul-layafi, welu tati ütrüflu tañi mongen iñche ñi duam ka tati montuluwün dungu tañi duam, fey ta montulay ñi mongen. 36 ¿Chem entuafuy anta che ngenngele kom mapu mew mülechi chemkün, fey penole ta rumel mongen? 37 Fey ka femngechi, ¿tunten chey kulliafuy ta che kisu tañi mongen mew? 38 Iney rume ta yewentukuelimew ta iñche ka tañi werken dungu yewentukuñmaelimew tüfachi nor dungungenochi yafkafe pu che ñi adkiñ mew, ka femngechi tati Wentrukünuwpalu yewentukuaeyew küpale tañi Chaw ñi fütra küme pepiluwün mew ka ti pu werken püllü mew ―pi.\n*8:26 Kiñeke wirin mew ngelay: “ka feypilayafimi iney no rume mülelu ti pichike trokiñ rukache mew”.\n†8:29 tati Cristo pikeel: Cristo kam tati Mesia, tati pu judiu ñi üngümnieelchi Montulchefe, Ngünechen ñi tukulpakünuel.\n‡8:31 putrem fütakeche: ti pu judiu ñi longko, rume yamfalkülelu.\n§8:34 eluwkülepe ñi kutrankawael iñche reke: meñkuñpürampe tañi kürus pin ürke.


Ti Werken | Num. 2 2017\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir batako karo batako toba baulé becol biak birmano bislama búlgaro camboyano catalán cebuano checo chichewa chino cantonés (tradicional) chino mandarín (simplificado) chino mandarín (tradicional) chitonga chitumbuka chiyao chokue chol chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga garífuna georgiano griego guaraní gun hausa hebreo hiligaynon hindi hiri motu hmong (blanco) holandés húngaro ibanag ibo ilocano indonesio inglés islandés isoko italiano japonés javanés kabiye kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maya mazateco de Huautla mongol more nepalés nias niueano noruego nyaneka náhuatl de guerrero náhuatl de la huasteca náhuatl del norte de puebla oromo osético otetela pangasinán papiamento de aruba papiamento de curazao persa pidgin de las islas salomón polaco portugués de Brasil quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués rumano runyankore ruso rutoro samoano sango saramacano sena sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tojolabal tok pisin tongano tseltal tshiluba tsonga tsotsil turco twi tártaro ucraniano uhobo umbundú urdu vendal vietnamita wallisiano waray-waray wayuunaiki wolaita xhosa xitshwa yoruba zandé zulú árabe ñanya ñemba\nALEXANDRA anülefuy kiñe mikro mu, epe konkülefulu am kangelu trokiñ mapu Sudamerica mu, fey allkürumey tüfachi dungu: “¡Amutupe ti mikro, welu ti chino mülenagpe!”. Kidu lelinagpay chem ñi rupameken, fey pey kiñe chino newe wingkadungunolu, ngellu nentumekelu ñi nütramkafiel ñi rupan ta kiñe policia llüwatumekelu. Alexandra koneltuley kiñe chino trawünche pu Dungukelu Iney Ngen Jewba mu, fey kellufi ti chino ñi rulpadungulelafiel.\nTi chino feypi: ‘Pu awtoridad eluñmaenew ñi mülenagal tüfachi mapu mu, welu weñeñmangen tañi documento ka tañi plata’. Pürümka müten ti policia feyentulaeyew ñi feypin ka rakiduami kütu Alexandra ñi küdawken ta fendengeal pu che. Af mew, ti policia feyentuy ti chino ñi feypin, welu multaeyew nienolu am ti duamfalchi documento. Ti chino nienolu am plata, Alexandra areleyew 20 dolar (epe 11.000 peso chileno). Ti wentru müna mañumtufi ka feypikünufi ñi wiñoleltuafiel doy tañi areletew mu. Alexandra feypi: ‘Tüfa llemay müley ñi femngeal, feymu ayüwkülen ñi femürpun, duamlan ñi doy kullitungeal’. Kafey elufi kiñeke papil Biblia mu ka yafültukufi ñi chillkatual Biblia pu Dungukelu Iney Ngen Jewba engün.\nYafültukukeeiñmu allkütuafiel femngechi nütram pu kümelkakefilu ta che ñi kimnofilu rume. Rüfkünu llemay, fentren che femkey tüfachi kümeke dungu koneltule kiñe religion kam femnole rume. Eymi kay, ¿femngechi fempeafuymi? Falin-ngey tüfachi dungu, Jesus kay feypilu: “Doy kümey ta wülael ta llowün mew” (Hecho 20:35). Ka femngechi tüfachi dungu koneltuley ciencia mu feypingelu am ta wülchefengeal kümelkakeeiñmu. Ngüneduamaiñ chumngechi kellukeeiñmu.\n“TATI CHE AYÜWÜNKECHI WÜLKELU”\nTi rupan dungu pengeli ñi nüwkülen wülchefengeal ka ayüwküleal. Ti apostol Pablo feypi: “Ngünechen am piwkeyekefilu tati che ayüwünkechi wülkelu”. Fey Pablo nütramkay pu kristiano ayüwünkechi wülkelu ñi kelluafiel pu peñi ka lamngen weda rupamekelu (2 Korintio 8:4; 9:7). Kidu feypi tüfachi pu kristiano eluwkülelu am ñi wülal ka kellucheal, fey ayüwküleyngün.\nKiñe chillka feypi ta wülchefengeal “küdawülkey pu che tañi longko ñi kümelkaleal, ñi maneluwküleal, ñi tutewküleal pu che engu, fey küme duamelkeeyew”. Kangelu chillka feypi: “Feychi wülkelu plata kangelu che doy ayüwküley ta feyti ngillañmulu ñi kümelkawal mu”.\nTami femken mu, ¿ayüafuymi tami doy wülal? Rüfkünu may, kom iñchiñ küme duamküleafuiñ “tati che ayüwünkechi wülkelu” reke. Küme duam mu wülfiliyiñ, duamfalngelay wülal fentren chemkün. Kiñe domo koneltulelu pu Dungukelu Iney Ngen Jewba mu werkülelfi plata ti pu entukelu tüfachi chillka, fey wirintukulelfi: “Fentren tripantu mu, wülken pichin plata müten ti Trawünwe Ruka mu”. Ka feypi: “Jewba doy wiñoleltuenew tañi elukefiel mu. [...] Mañumkülen tamün llowfiel tañi wülkeel, tüfa küme duamelenew”.\nTaiñ wülchefengeal, wülal plata mu müten koneltulelay, doy may fillke dungu mu wülchefengeafuiñ.\nWÜLCHEFENGEAL KELLUKEEIÑMU TAIÑ TREMOLEAL\nWülchefengeal kümelkakefi ti wülkelu ka ti llowlu.\nBiblia feypi: “Kiñe küme wentru kidu kümelkawkey, welu ti wedañmangelu kidutu wedalkawkey” (Proverbios 11:17). Ti kümeke che wülchefengeyngün ka eluwküleyngün ñi wülal tañi newen, ñi antü ka fill dungu. Fey wülchefengeal kümelkakefi pu che fentren dungu mu, kiñe tüfa kellukefi ñi tremoleal engün.\nKiñeke chillka pengeli feychi pu kelluchekelu doy küme feleyngün ka doy ayüwküleyngün, feymu epe kom doy tremoleyngün. Tüfa ka rupakey feychi pu wedake kutran nielu kütu, tüfa ta esclerosis multiple kam VIH. Ka femngechi pu küpa ngollifengewenolu kellufile engün pu che, doy küdawün-ngetuay wiño putual ka ñi fütra weñangküleal.\n¿Chumngelu am rupakey tüfa? Feypingekey ta che “kutranpiwkeyelu, küme piwkengelu ka wülchefengelu müte weda duamkülelay”. Ka femngechi ñi wülchefengen, kellukeeyew ñi fill rakiduamkülenoal ka presion kutran nierpunoal. Kafey ti pu lantulu eluwle ñi doy kellucheal, tüfa kelluaeyew ñi fütra weñangkülerpunoal.\nRüfkünu may, wülchefengeliyiñ doy kümelkaleaiñ llemay.\nWÜLCHEFENGELIYIÑ PU CHE INAYENTUAEIÑMU\nJesus feypifi tañi pu inanieetew: “Kellukeafimün ta kakelu che femngechi ta Ngünechen kelluaeymünmew ta eymün. Kisu eluaeymünmew ta kiñe küme kullitun tati kümelu, ngüchegkülelu ka küme apolelu. Ngünechen ta medilaeymünmew tamün femkeelchi dungu chumngechi ta eymün medilkefimün ta kakelu che” (Luka 6:38). Wülchefengeliyiñ, pu che mañumtuaeiñmu ka inayentuafeiñmu. Fey llemay, wülchefengen mu pu che kelluwkey ka weniyewkey.\nWülchefengen mu pu che kelluwkey ka weniyewkey.\nKiñe chillka ngüneduamlu chumngechi ñi yewken pu che pengeli “feychi pu wülchefengelu yafültukukey pu che ñi inayentuaetew”. Femi llemay, “papeltual müten pu che ñi küme femken yafültukukey ñi doy wülchefengeal”. Feymu ka chillka feypi “kom iñchiñ rulpaduamelafuiñ ta fentren che, kimnofiliyiñ rume”. Tüfa küpa feypi kiñe che müten küme dungu femle, kakelu che tañi lof mu inayentuafeyew ñi wülchefengen. ¿Ayüafuymi müleal femngechi mülewe mu? Feley llemay, pu che doy wülchefengefule, doy kümelkaleafuiñ.\nFlorida mapu mu (Estados Unidos), rupay kiñe dungu pengelkelu ñi küme tripan wülchefengeal. Dew rupalu fütra kürüf mewlenkülelu, kiñeke Dungukelu Iney Ngen Jewba eluwingün ñi kellucheal. Petu üngümkülelu engün kiñeke chemkün ñi küme elkünutuafiel kiñe ruka, pu küdawmekelu ngüneduamingün kiñe wentru ñi wülngiñ ruka ñi wedañmalen, fey feypingün ñi küme elkünutuafiel. Pichiñma wüla, ti wentru wirintukulelfi pu Dungukelu Iney Ngen Jewba ñi ngüneniechi ruka: “Müna mañumkülen. Turpu kimkelafun kümeke che eymün reke”. Fente mañumkülelu am, eluy fentren plata pu Dungukelu Iney Ngen Jewba mu ka “afmatufali ñi küdaw” pi.\nINAYENTUAFIYIÑ TI WÜLKELU ITROKOM KÜMEKE DUNGU\nKangelu chillka feypi “pichikalu müten pu che eluwkülepey ñi kellucheal”. Ka feypi pu pichikeche “petu ñi kim dungunon wülchefengeyngün”. ¿Chumngelu am? Biblia feypi pu che dewmangey “Ngünechen tañi adentun mu”, fey tüfa inayentukefiyiñ Chaw Ngünechen ñi chumngen (Génesis 1:27, TNM).\nChaw Jewba taiñ dewmaetew, eluwküley tañi wülal, fey afmatufali ñi chumngen. Kidu elueiñmu ta mongen ka kom taiñ duamnieel ñi ayüwküleal (Hecho 14:17; 17:26-28). Biblia kellukeeiñmu ñi küme kimafiel taiñ Fütra Chaw ka tañi ayükeelchi dungu iñchiñ mu. Ka feypi kidu ñi adkünuel ti duamniengelu taiñ ayüwküleal küpalechi antü mu * (1 Juan 4:9, 10). Chaw Jewba dewmaeiñmu ñi adentun mu ka kidu mu tuwi ñi wülchefengeal, feymu inayentufiliyiñ, tüfa kümelkakeeiñmu ka kellukeeiñmu ñi tuteafiel (Ebrew 13:16).\nAlexandra ñi nütram taiñ feypiel ellaka mu, ¿chum tripay? Kangelu wentru amulelu mikro mu feypieyew ‘wiñoleltungelayaymi tami plata’. Welu ti chino mütrümfi kiñeke weni mülelu ti waria chew ñi puwal ti mikro, fey ñi wiñoleltuafiel ta Alexandra ñi plata. Kafey femi ñi feypietew Alexandra ka eluwi ñi chillkatual Biblia. Küla küyen rupalu, Alexandra ayüwi ñi wiño pewtun kiñe fütra trawün chinodungun mu ñi pepikael pu Dungukelu Iney Ngen Jewba Peru mapu mu. Ti chino ñi mañumtuafiel ñi kelluetew, mangelfi tañi restaurante mu ta Alexandra ka kiñeke che ñi kompañetew.\nRüfkünu llemay, wülchefengeal ka kelluafiel pu che ayüwülkeeiñmu. Doy may kellufiliyiñ pu che ñi kimafiel Chaw Jewba, wülkelu itrokom kümeke dungu, ¡doy kümey! (Santiaw 1:17). ¿Eymi kay? ¿Ayüwmanieeymu ñi wülchefengeal?\n^ parr. 21 Tami doy kimal, inaduamnge ti lifru Tati Biblia ñi rüf kimeltukeel ñi entuel pu Dungukelu Iney Ngen Jewba. Ka müley www.jw.org mu. Amunge ta FILLKE PAPIL > FILLKE PAPIL KA LIFRU.\nJewba ñi pu che wülchefengelu am, ¿chem kümeke dungu rupakey?\nWÜNEN PAGINA ÑI PENGELNIEEL Kiñe yewün trürümfalngenolu\nWÜNEN PAGINA ÑI PENGELNIEEL Chaw Dios ñi doy fütra yewün, ¿chumngelu fente falin-ngey?\nWÜNEN PAGINA ÑI PENGELNIEEL ¿Chumngechi mañumtuafimi Chaw Dios ñi doy fütra yewün?\nChaw Dios ñi pu che, ¿müley ñi kurengenoal kam fütangenoal?\nPu konayengelu ñi lifrelen: kuyfi ka famülke mu\nWirin dungu Chumngechi entual fillke papel TI WERKEN Num. 2 2017 | ¿Llowafimi Chaw Dios ñi doy fütra yewün?\nAudio Chumngechi entual audio TI WERKEN Num. 2 2017 | ¿Llowafimi Chaw Dios ñi doy fütra yewün?\nNum. 2 2017 | ¿Llowafimi Chaw Dios ñi doy fütra yewün?\nTI WERKEN Num. 2 2017 | ¿Llowafimi Chaw Dios ñi doy fütra yewün?


Luka 5 ARNNT - Kiñe rupa, mülelu Jesus ti pichi lafken - Bible Search\nJesus ñi wüne dullielchi pu disipulu\n(Matew 4.18-22; Marku 1.16-20)\n1Kiñe rupa, mülelu Jesus ti pichi lafken Genesaret+ pingelu ñi inafül mew, feytichi trokiñche welukonke rültrekawmekey kisu ñi inafül mew, ayülelu engün am tañi allkütuael Ngünechen tañi werken dungu. 2Kiñeke challwafe elkünurkey epu farku inaltu ayliñ mew, feymew wellilerkey ti epu farku, feyti pu challwafe am amurkelu ñi küchametuael ñi challwawe. Feymew Jesus leliwülfi ti epu farku, 3fey konpuy kiñe farku mew. Simon ürke tati ngenngelu, feymew Jesus feypifi ta Simon tañi pichi rültrentukungeael doy pichi ponwitu ti pichi lafken mew. Feymew anükünuwi ti farku mew, fey tüye mew Jesus eluwi ñi kimeltuafiel ti pu che. 4Fey Jesus dew kimeltuchelu, feypifi ta Simon:\n—Yenge tami farku chew doy llufülemum ti pichi lafken, fey tiye mew ütrüftukunge tami challwawe. Femngechi nentuaymi ta fentren challwa.\n5Fey Simon llowdungueyew:\n—Kimeltufe, kiñe pun mekefuiñ taiñ challwan. Kiñe challwa no rume nentulaiñ, welu eymi tami feypin mew, ütrüftukutuan tañi challwawe.\n6Fey femngechi femlu engün, ti challwawe epeke wiküri rume fentren challwa konlu am ti challwawe mew. 7Feymew maychilfingün tañi pu kompañ mülelu ti kangelu farku mew, fey tañi kellupayaetew. Feymew ñi pu kompañ amuy engün ñi kellumeaetew, fey epeke llañnagi ti ko mew ti epu farku fentren challwa am entulu engün.\n8Feymew Simon ngüneduamlu ñi femngechi femel ta Jesus, lukutuy Jesus ñi inafül mew, fey feypieyew:\n—¡Ñidol, püntütripange ta iñche mew. Iñche ta kiñe yafkafe!\n9Welu ta Simon ka kom ti kakelu llükarkey engün tañi fentren challwa ñi entun mew. 10Ka femngechi femürkey Santiaw ka Juan, Sebedew tañi fotüm, fey tüfa engu Simon ñi kompañ ürke. Fey Jesus feypifi ta Simon:\n—Llükakilnge, tami challwafengefel, welu tüfa kintuafimi ta che tami küpalafiel iñche mew.\n11Feymew nentufingün ti epu farku inaltu ti ayliñ mew, fey kom elkünuy engün ñi chemkün, fey amuy Jesus engün.\nJesus tremoltufi ti lepra kutranngelu\n(Matew 8.1-4; Marku 1.40-45)\n12Kiñe antü, Jesus mülepulu kiñe waria mew, akuy kiñe wentru lepra kutran nielu, fey pefilu ta Jesus, lloyünagi pülli mew ka llellipufi ta Jesus:\n—Ñidol, pifulmi kay, tremoltuafen tañi kutran mew.\n13Jesus fampuwüleleyew tañi kuwü, fey feypieyew:\n—Ayülen tati. Tremotunge.\nFey kiñe lelen mew müten niewetulay lepra kutran ti wentru, 14feymew feypieyew ta Jesus:\n—Iney rume feypilayafimi tami tremoletun. Amunge tami leliwülaetew tati saserdote femngechi ñi kimael engün iñche ñi nien Ngünechen ñi pepiluwün. Tami tremotun mew, yeaymi mañumtun Moyse tañi werküel. Femngechi kom che kimay tami dew tremotun ti kutran mew.\n15Fey tüfa ñi femün mew kake antü doy amuley ñi küme üytungen ta Jesus, ka rume fentreken che trawüluwmekey tañi allkütuaetew ka tañi tremoltuafiel ti pu kutran. 16Welu Jesus püntütripakefuy ñi ngillatuael ti lelfün püle chew ngelay kiñe ruka che no rume.\nJesus tremolfi kiñe wentru lañmalelu ñi kuerpu\n(Matew 9.1-8; Marku 2.1-12)\n17Kiñe antü Jesus mekelu ñi kimeltun, anükünuwürkey tüye püle kiñeke ti pu farisew+ ka ti pu kimeltukelu Moyse ñi ley dungu küpayelu kom ti lof mapu püle müleyelu Galilea, Judea ka Jerusalen waria mew. Fey Ngünechen ñi pepiluwün kimfali ñi mülen ta Jesus mew tañi tremoltukuniefiel mew ti pu kutran. 18Feymew akuy kiñe mufü wentru küpalniefilu ngütantu mew kiñe kutran lañmalelu ñi kuerpu. Ayürkefuy engün ñi konpuafel pu ruka tañi puwülafiel ti kutran Jesus ñi inafül, 19welu pepil-lay engün chew püle ñi konpuael, mülerkelu am rume fentren che. Feymew pürapuyngün wente küpül ruka, fey wecharüfi engün ñi rulmeafiel ti kutran. Fey femngechi pültrü nagümngepuy ngütantu mew ti kutran rangi pu che, chew tañi mülemum ta Jesus. 20Feymew Jesus ngüneduamfilu ñi nien engün fentren mupiltun, feypifi ti kutran:\n—Weni, dew wiñoduamangetuymi tami yafkan mew.\n21Feymew ti pu kimeltukelu Moyse ñi ley dungu ka ti pu farisew rakiduamürkey engün: “¿Iney anta tüfa? ¿Yamlafi ñi notukayafiel ta Ngünechen? Ngünechen müten ta wiñoduamachetuafuy ta yafkan mew.”\n22Welu Jesus kisutu ngüneduami tañi femngechi rakiduamkülewen engün, feymew ramtufi ti pu kimeltukelu Moyse ñi ley dungu ka ti pu farisew:\n—¿Chem mew anta femngechi rakiduamküleymün? 23¿Chem pin anta doy küdawngelay: Ñi wiñoduamatuafiel ta che ñi yafkan mew, kam ñi tremoltuafiel ñi kutran mew? 24Welu tamün kimael tati Wentrukünuwpalu ñi nien ta pepiluwün ta mapu mew ñi wiñoduamachetuael ta yafkan mew, iñche tremoltuafiñ.\nFeymew Jesus feypifi tati lañmalelu ñi kuerpu:\n—Eymi ta feypipeeyu: Witrange. Nünge tami ngütantu ka amutunge tami ruka mew.\n25Feychi lelen mew müten, ti wentru lañmalelu ñi kuerpu witrapüratuy, fey kom ti pu che penieeyew, ka yetuy ñi ngütantu chew tañi kudulefumum, fey amutuy ñi ruka mew ka püramyeniefi ta Ngünechen. 26Feymew itrokom ti pu che afmatulewey, fey ka femngechi püramyefi engün ta Ngünechen. Fey rume llükan mew feypi engün:\n—Fachantü ta peiñ rume afmatufalchi dungu ―pi engün.\nJesus dullifi ta Levi\n(Matew 9.9-13; Marku 2.13-17)\n27Fey dew rupalu tüfachi dungu, Jesus tripapatulu ti ruka mew, fey pefi kiñe ti kofrakelu impuestu Romangealu, Levi pingelu. Tüfachi wentru anülerkey chew ñi kofraken ta impuestu. Fey Jesus feypifi ta Levi:\n28Feymew Levi witrapüray, fey kom elkünuy ñi küdaw, fey inaeyew.\n29Fey dew femlu tüfachi dungu, Levi nielürkefi ta Jesus kiñe fütra kawiñ kisu ñi ruka mew. Tüfey mew pütrülerkey ti kofrakelu impuestu Romangealu, ti kakelu pu che kafey, Jesus engün anülerkey kiñentrür ti mesa mew. 30Welu ti pu farisew ka ti pu kimeltukelu Moyse ñi ley dungu kiñewküley engün tañi fillpiafiel ta Jesus ñi pu disipulu. Feymew kisu engün feypifi tati pu disipulu:\n—¿Chumngelu am ipeymün ka putupeymün fey ti kofrakelu impuestu ka ti pu yafkafe eymün?\n31Fey llowdungueyew ta Jesus kiñe adkünu dungu mew:\n—Kom tüfeychi külfünkülelu ka nienolu chem kutran rume duamtukelay tati lawentuchekelu, welu ti kutrankülelu may duamtukey lawentuchekelu. 32Iñche küpalan tati pu küme piwkekawünnngelu mew, welu may tati pu yafkafe mew, fey ñi wiñorakiduamtuael engün ta Ngünechen mew.\nTi ramtun chumngelu ñi ayunakenon Jesus ñi pu disipulu\n(Matew 9.14-17; Marku 2.18-22)\n33Feymew ti pu farisew ka ti pu kimeltukelu Moyse ñi ley dungu feypifi engün ta Jesus:\n—Feytichi pu che miyawkelu Juan engün ka ti pu farisew rume ayunakey engün ka rume fentren ngillatukawkey, welu tami pu disipulu ilekey ka putulekey engün.\n34Fey llowdungueyew ta Jesus:\n—¿Irkenoafulu anta tüfeychi mangelngelu mafün mew fey ñi mülen kisu engün mew tati nofio? 35Welu akuay ñi yengetuael ti nofio, fey akule feychi antü, fey wüla ta ayunayay engün.\n36Feymew Jesus nütramelfi ti pu farisew ka ti pu kimeltukelu Moyse ñi ley dungu tüfachi adkünu dungu:\n—Iney rume katrükakelay kiñe we takuwün tañi lapayafiel kiñe llud takuwün. Fey famngechi femfule, rume wesalkayafuy ti we takuwün. Ka femngechi, ti we lapan kümelkalayafuy ti llud takuwün. 37Ka femngechi feyti llud kueru apolngelayafuy ti we pulku mew. Feytichi we pulku wikürelafuy ti lludkülewechi kueru, femngechi ti kueru wiküray, fey ti pulku wütruay. 38Feymew müley ñi apolngeael kiñe we kueru ti we pulku mew. 39Iney rume dew putule ti wüntu pulku ayülayafuy ñi putuael ti we pulku, femngechi feypikelu am: ‘fey ti wüntu pulku doy kochüy.’


Luka 1 ARNNT - Rume pütrüley tati yafüluwyelu ñi - Bible Search\nMarku 16 Luka 2\n1Rume pütrüley tati yafüluwyelu ñi wiriafiel tati dew rupachi dungu iñchiñ mew, 2chumngechi taiñ kimeltuetew ta tüfeychi pu che, pefilu engün am chumngechi ñi rupan ti dungu ellaka mew müten, fey engün am yefalngelu ñi kimelafiel ti werken dungu. 3Feymew iñche ka femngechi inaramtun kuñiwtun mew chumngechi ñi rupan kom tüfachi dungu. Fey ta famngechi kümelu trokifiñ tami wirilelafiel kom tüfachi dungu, eymi rume sakin wentru Teofilo, 4femngechi tami doy küme kimafiel ñi rüfngen tami dew kimelelngeelchi dungu.\nKiñe werken püllü kimelpay ñi choyüngeael ta Juan ti Fawtisachefe\n5Feychi tripantu mew ta Erode longkolelu Judea mapu mew, fey mülerkey kiñe saserdote Sakaria pingelu, koneltulelu ta Abia ñi trokiñ saserdote mew. Fey kisu ñi kure Isabel pingerkey, Aaron ñi reñma tuwünche ürke. 6Fey mür engu lif mongen nierkey Ngünechen mew ka müngeltuniefuy Ñidol ñi werkün ley dungu, fey ta famngechi iney rume yafkay pirkelayafeyew engu. 7Welu Sakaria ñi kure nierkelay püñeñ, niepüñeñkerkenolu am. Ka femngechi mür putremürkey engu.\n8-9Fentren trokiñ saserdote mülerkey, fey wimtulerkey engün ñi suertiafiel femngechi ñi kimam engün chem trokiñ ñi legtu tripael ñi poyeafiel ta Ngünechen ngillatuwe ruka mew. Fey kiñe antü, Sakaria ñi koneltulemumchi trokiñ saserdote legtu tripay ñi konpuael ti doy ponwitulechi ngillatuwe mew. Fey Sakaria ñi chaf pu saserdote üytueyew kisu ñi lüpümafiel ti insienso. 10Fey petu lüflu ti insienso, kom ti trawüluwkülechi pu che mekey ñi ngillatun wekuntu ti ngillatuwe ruka mew. 11Feymew Ñidol ñi werken püllü pewfaluwfi ta Sakaria. Witralerkey ti ngillatuwe ñi man ad püle chew lüpümngekey ti insienso. 12Fey Sakaria, pefilu ti werken püllü, rume pellkenagi. 13Welu ti werken püllü feypieyew:\n—Sakaria, llükakilnge. Ngünechen ta allküñmaeymew tami ngillatun, fey tami kure Isabel nieay kiñe wentru püñeñ, fey ñi üy Juan pintukulelafimi. 14Eymi ta rume ayüwaymi, fey ka femngechi ti kakelu pu che rume ayüway ti pichiche ñi choyüngen mew, 15tami fotüm am rume fütra kim wentrungealu Ñidol ñi dungu mew. Fey kisu chumkawnorume putulayay pulku ka pitarilla no rume. Petu ñi choyüngenon, nieay ti Lif Küme Püllü ñi piwke mew. 16Fey kisu ñi wewpiaelchi dungu mew rume fentren che, Israel mapu mew mülelu, wiñorakiduamtuay engün Ñidol Ngünechen mew. 17Fey Juan wüne llituay ñi wewpiyeafiel Ñidol ñi dungu petu ñi pewfaluwnon ti Cristo. Chumngechi pepiluwün niefuy tati pelon wentru Elia ka feychi pepiluwün nieay ta kisu. Fey ti pu fotümwen kümelkawtuay engün ka ti pu wesake piwkengelu adümay ñi müngeltuael engün. Fey tüfa famngechi Juan kimeltunieafi tati pu che ñi llowafiel ta Ñidol.\n18Feymew Sakaria ramtufi ti werken püllü:\n—¿Chumngechi am küme kiman ñi feyngeael tüfachi dungu? Iñche ta rume füchan dewma ka ñi kure rume kusey.\n19Fey ti werken püllü llowdungueyew:\n—Iñche ta Gabriel pingen, iñche poyekefiñ ta Ngünechen. Kisu ta werküenew tami dungupayafiel ka tami feypipayafiel tüfachi küme dungu. 20Welu fewla, feyentunolu am ta eymi tami feypipefielchi dungu, feymew ketroaymi. Fey pepi dungulayaymi puwle wüla ti antü ñi mupiael kom tüfachi dungu.\n21Welu ti pu che wekuntu ti ngillatuwe ruka mew üngümnierkefi engün ta Sakaria ka welukonke ramtukawmekeyngün chumngelu ñi fente pütrüñman. 22Fey alün mew wüla tripapatuy, welu pepi dungurkelay. Feymew ngüneduamingün ta Sakaria ñi pen kiñe werken püllü ti ngillatuwe mew, fey ti pu che kimelelpatueyew ta Sakaria ñi kuwü mew ñi rupaelchi dungu. Fey femngechi amuley ñi pepi dungunon. 23Fey Sakaria dewelkalu ñi poyefiel ta Ngünechen, amutuy ñi ruka mew.\n24Fey dew rupalu tüfa, kisu ñi kure Isabel niepüñeñüy. Femngechi kechu küyen tripalay ñi ruka mew ñi witranngeyawael kake rukache mew, rakiduamkülerkelu am tüfachi dungu mew. Fey feypi: 25“Ñidol ñi piel mew niean kiñe püñeñ, fey femngechi tati pu che ‘niepüñeñkelay’ piwelayaenew” pirkey ta Isabel.\nKiñe werken püllü kimelpay tañi choyüngeael ta Jesus\n26Fey puwlu kayu küyen, Ngünechen werküfi ti werken püllü, Gabriel pingelu, kiñe waria mew Nasaret pingelu, mülelu Galilea trokiñ mapu mew, 27tañi witranngepayael kiñe fütangenochi üllchadomo mew, Maria pingelu. Fey tüfa eludunguniewürkey ñi kureyewael kiñe wentru engu Jose pingelu, ti longko ülmen David ñi yomelche. 28Fey ti werken püllü akuy chew ñi mülemum ta Maria, fey feypipafi:\n—¡Chalipapeeyu, Ngünechen am sakinieetew ta eymi! Ñidol müley ta eymi mew. Rume sakifal domo ta eymi kakelu pu domo mew.+\n29Feymew Maria pefilu ti werken püllü, pellkelkaeyew ñi dungun mew, fey kisutu ramtuwi ñi chem pifel chey ti chalin dungu. 30Fey ti werken püllü feypifi ta Maria:\n—Maria, llükakilnge. Eymi ta rume fütra ayüwün nieaymi Ngünechen tami füreneetew mew. 31Fey niepüñeñaymi. Nieaymi ta kiñe wentru püñeñ, fey ñi üy Jesus pingeay. 32Rume fütra kim wentrungeay, fey fütra pepiluwün niechi Ngünechen ñi Fotüm pingeay. Ka femngechi Ñidol Ngünechen longko ülmenkünuaeyew, kisu ñi kuyfi tuwün em David reke, 33fey rumel longko ülmenngeay ti Israel trokiñche mew. Fey ñi longko ülmenkülen chumkawnorume aflayay.\n34Fey ramtueyew Maria:\n—¿Chumngechi am feleay tüfachi dungu? Petu fütangelan rume.\n35Fey ti werken püllü feypifi ta Maria:\n—Tati Lif Küme Püllü akuay eymi mew, fey wenu mapu Ngünechen ñi pepiluwün akuay eymi mew kiñe tromü reke. Feymew ti pichiche tami choyüael Lif Mongenngeay ka femngechi Ngünechen ñi Fotüm pingeay. 36Tami reñmanieelchi domo Isabel ka femngechi niealu ta kiñe wentru püñeñ, tunte dew kusefuy rume. Tati niepüñeñkenolu pikefel, fey kayu küyen dewma niepüñeñküley. 37Ngünechen mew ngelay chem dungu no rume pepilfalnolu.\n38Feymew Maria feypi:\n—Iñche poyekefiñ ta Ñidol. Felepe müten iñche mew tami feypipefielchi dungu.\nFeymew ti werken püllü amutuy.\nMaria amuy witranngemealu Isabel mew\n39Fey rupalechi antü mew, Maria amuy kiñe waria mew mülelu ta Judea ñi wingkulngechi mapu püle. 40Fey puwlu Sakaria tañi ruka mew, konpuy ka chalipufi ta Isabel. 41Feymew Isabel, allkülu Maria ñi chalipun, fey ñi püñeñ nengümkawi ñi pütra mew, kisu ñi piwke mew llowlu am ti Lif Küme Püllü. 42Feymew newentu dungun mew feypi:\n—¡Ngünechen ta doy küme felen elueymew kom ti kakelu pu domo mew ka tami püñeñ rume küme felen eluafi! 43¿Ineyfel anta iñche, ta Ñidol ñi ñuke tañi femngechi witrankontupayaetew? 44Pürümka müten allkülu iñche tami chalipan, iñche ñi püñeñ ayüwlu nengümkawi iñche ñi pütra mew. 45Rume sakin domongeaymi tami feyentun mew femngechi tañi mupiael kom ti dungu tami feypietew ta Ñidol.\nMaria ñi ülkantun\n“Iñche ñi piwke mew püramyefiñ ta Ñidol ñi fütra pepiluwünngen mew.\n47Iñche ñi piwke rume ayüwi ñi Montulchefe Ngünechen mew,\n48Ngünechen am kutranpiwkeyeetew ta iñche, tañi kuñifal domongen.\nFey fantepu mew ka rumel sakin domo pingean.\n49Rume fütra dungu pengeli iñche mew tati kom pepiluwünngelu,\ntati ¡trürümfalnochi küme üy nielu!\n50Ngünechen rumel kutranpiwkeyekefi tüfeychi pu che tañi yamnieetew.\n51Afmatufal dungu femi kom ñi pepiluwün mew.\nElulafi ñi femael ñi adkünuelchi dungu tati pu mallmangelu.\n52Müntuñmafi ti pu longko ülmen ñi nieelchi pepiluwün,\nfey dullifi ñi füreneafiel tati kuñifall ñom piwkengelu.\n53Kümeke dungu kimeltufi tati küpa allkütulelu Ngünechen ñi dungu,\nwelu ti pu kimkawünngelu Ngünechen ñi dungu mew kimeltulafi chem küme dungu no rume.\n54Kellufi tañi Israel trokiñche, kisu ñi pu kona,\nka ngüyünentulafi ñi füreneafiel kutranpiwkeyen mew.\n55Femngechi tukulpakünulelürkefilu am taiñ kuyfi tuwün em,\nAbraam, ka ñi pu yomelche.”\n56Feymew Maria mülewepuy Isabel ñi ruka mew küla küyen, fey wüla küpatuy ñi ruka mew.\nPuwi ñi choyüngeael ta Juan ti Fawtisachefe\n57Fey puwlu ñi püñeñael ta Isabel, fey kiñe wentru püñeñ nierkey. 58Fey kimlu ñi pu karukatu che ka ñi pu reñma ñi femngechi pengelün ñi kutranpiwkeyechen ta Ñidol kisu mew, amuy engün ñi pemeaetew.\n59Fey pura antü nielu ti pichiche, yengey ñi sirkunsidangeael, fey rakiduamkülerkefuy engün ti pichiche ñi lakuntukuafiel ñi chaw mew. 60Welu kisu ñi ñuke feypi:\n—Femlayay. Juan pingeay tati.\n—Welu tami pu reñma mew iney no rume Juan pingelay.\n62Feymew ka ramtungey re maychilkuwün mew ti ngen fotüm chem üy ñi nieael ti pichiche. 63Fey ti ngen fotüm feypi ñi rulelngepayael kiñe pichi trafla tañi wirintukuael ti üy. Fey wirintukuy: “Juan pingey ñi üy tati”. Fey kom ti pu che rume afmatuleweyngün. 64Fey feychi lelen mew müten Sakaria wiñome pepi dungutuy, ka eluwi ñi püramyeafiel ta Ngünechen. 65Fey kom che mülelu Judea ñi wingkul trokiñ mapu mew nütramyefi engün feytichi dungu. 66Kom tüfeychi pu che allküyelu tüfachi dungu, kisuke ramtuwingün: “¿Chumngechi wentrungeay chey tüfachi pichiche?” rüf mew am pengel-lu ta Ñidol ñi pepiluwün tati pichiche mew.\nSakaria ñi ülkantun\n67Fey Sakaria, tati pichiche ñi chaw, ngünenieetew ti Lif Küme Püllü, nütramyefi ta Ngünechen feypilen mew:\n68“¡Rume fütra püramyengepe ta Ñidol, Israel tañi Ngünechen,\nkisu küpalu am ñi montulael tañi trokiñche!\n69Werküleleiñmew kiñe fütra pepiluwün niechi Montulchefe,\nDavid ñi yomelche, kisu tañi kona.\n70Fey tüfachi dungu lle tañi tukulpakünuel kuyfi mew kisu ñi pu lif mongen pelon wentru mew:\n71Taiñ montulaetew pu kayñe mew ka kom taiñ üdenieetew mew\n72ka femngechi ñi kutranpiwkeyeafiel taiñ kuyfike tuwün em\nka ñi ngüyünentunoafiel ñi nor küme eldungu.\n73Fey tüfa ürke tañi kuyalltu dungulelfiel ta Abraam iñchiñ taiñ wünen chaw em:\n74kisu taiñ Ñidol montulürkeaetew iñchiñ taiñ pu kayñe mew,\nfemngechi taiñ poyeafiel ta Ñidol fey taiñ llükanon rume.\n75Ka femngechi taiñ müleael fill antü Ñidol ñi ayfiñ mew lif piwke mew\nka nor mongen mew tuntepule taiñ mongen.\n76Fey eymi kay, iñche ñi pichi fotüm,\nwenu mapu Ngünechen ñi pelon wentru pingeaymi,\neymi am wüne llitualu tami wewpin ta Ñidol mew.\nKa küme ngülamafimi ti pu che ñi llowngeael ta Ñidol.\n77Femngechi ta kimeltuafimi ti trokiñche Ngünechen\ntañi wiñoduamatuaetew engün ñi yafkan mew ka ñi llowael ta montuluwün.\n78Iñchiñ taiñ Ngünechen, ñi rume kuñillchen mew\nküpaleleiñmew wenu mapu mew,\ntati antü reke felelu kiñe we pelon nielu,\n79femngechi ñi pelontulelafiel reke ñi kimeltun mew\ntati müleyelu feyti doy wesake dungu mew dumiñ reke felelu,\nka taiñ küme ngülamtupayaetew taiñ küme amuleael\nfeyti küme tüngünngechi rüpü mew.”\n80Fey ti pichiwentru amuley ñi doy tremkülen ka amuley ñi doy kimün, fey tremürkey ti uwe mapu mew puwlu wüla ti antü ñi pewfaluwael ñi wewpilelafiel tati pu israelche.


Kintuaiñ tati rüfngechi falinke dungu (Luka 16:9) | Ñi Chillkatungeal\nKintuaiñ tati rüfngechi falinke dungu\n“Inaye ngümakeaymün pu ngümakelu mew”\n¿Chumngelu püramyeafuiñ ta Jewba?\nJewba “eluñmayay ñi küme tripayal kom tami pepikakünuel”\nKuñiwtukuafimi tami rakiduam ñi ngünenkangenoal\nTi Werken (ñi chillkatungeal) | Julio 2017\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo criollo de las seychelles criollo mauriciano dayaco engayú dehu endáu groenlandés hmong (blanco) iban inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Kintuaymün weni tati pu norngenochi falinke fillem mu” (LUKA 16:9, Traducción del Nuevo Mundo [TNM]).\nÜLKANTUN: 120 KA 154\nTaiñ falinke fillem mu, ¿chumngechi doy küme weniyeafuiñ ta Jewba?\n¿Chumafuiñ taiñ konayenoaetew Weküfü ñi adkünuel negosian dungu mu?\n¿Chumngelu eluwküleymi tami kintual tati rüfngechi falinke dungu?\n1, 2. Petu akunole Ngünechen ñi Ngünenien, ¿chumngelu rumel müleay pu pofre?\nFAMÜLKE mu, ti Weküfü ñi adkünuel negosian dungu mu norngelay ka wedalkachekey. Fentren wechekeche pekelayngün küdaw. Kafey fentren che kuñiwün mu rupakey ñi puwal kiñe ülmen mapu mu. Welu üye mu, ka müley fentren pofre. Pu riku, doy riku ülmen-ngerpuyngün, ka pu pofre doy pofrengerpuyngün. Kiñeke chillka feypiley, trapümngefule kom ti plata ñi nieel kiñeke riku, tüfa puway tati plata ñi nieel kom kakelu che Mapu mew. Kiñeke che nieyngün fentren plata tañi kelluafiel tañi yomel pu che fentren tripantu mu, welu fentren millon che rume pofrengeyngün. Feymu Jesus feypi: “Tati pu pofre rumel ta müleay eymün mew” (Marku 14:7). ¿Chumngelu (chemu) femngechi felekeiñ?\n2 Jesus kimniefuy ñi fentepual Weküfü ñi adkünuel negosian dungu mu akule Chaw Ngünechen ñi Ngünenien. Weküfü ñi adkünuel negosian dungu mu, “pu neosiante” üytungey Biblia mu. Tüfa, ka ti politiko dungu ka pu religion konkey Weküfü ñi ngünenieel mu (Apokalipsi 18:3). Jewba ñi pu che koneltukelay politiko dungu ka ti koylake religion mu. Welu fentren engün duamfali ñi konal Weküfü ñi adkünuel ti negosian dungu mu, pichin rewall.\n3. ¿Chem ramtun inaduamaiñ?\n3 Pu kristiano müley taiñ ngüneduamal chumngechi taiñ penieel Weküfü ñi adkünuel negosian dungu mu. Feymu ramtuwaiñ: “Tañi nieelchi fillem mu, ¿chumngechi pengelafun tañi nor piwkeyefiel ta Chaw Dios? ¿Chumngechi doy pichin koneltulelayafun Weküfü ñi adkünuel negosian dungu mu? Pu kristiano, ¿chumngechi pengeli ñi maneluwken Jewba mu?”.\nTATI LONGKOLECHI KONA NORNGENOLU\n4. Jesus ñi nütram mu, ¿chumi ti longkolechi kona?\n4 (Papeltunge Luka 16:1-7). Biblia feypi: “Tati longkolechi kona norngenolu rume, küme rakiduami ñi adkünual tañi dungu, feymu ti ülmen wentru sakieyew; tati pu che tuwün-ngelu tüfachi Mapu mew, chumngechi ñi yewken pu chafche engün, pengelkelu am engün ñi doy kimüluwken tati pelomtun ñi pu fotüm mew, chumngechi ñi adkünuken ti dungu. Kafey feypiwayiñ: kintuaymün weni tati pu norngenochi falinke fillem mu, fey tüfachi falinke fillem afle, tamün pu weningen llowafeymünmew tati rumel mülewe mew” (Luka 16:8, 9, TNM). Jesus ñi nütram rakiduamelafeiñmew. Ti longkolechi kona feypintukungey ñi weda amultukufiel ti ülmen wentru ñi nieel, feymu entungey ti küdaw mu * (inaduamnge ti kimal dungu). Welu ti kona “küme rakiduami ñi adkünual tañi dungu”. Feymu petu ñi kechangenon, weniyefi kiñeke che tañi kelluaetew. Jesus küpa kimeltulafi tañi pu inanieetew ñi nor chengenoal, femngechi tañi küme tripayal, pu poyekenofilu ta Jewba femkey tüfa. Welu Jesus kimeltuy kiñe falin dungu.\n5. Jesus, ¿chem ngülamtufi tañi pu inanieetew?\n5 Ngenolu kay nor dungu Mapu mu, Jesus kimniefuy tañi pu inanieetew ñi rupayal küdawngechi dungu tañi mongeleal, tati longkolechi kona reke. Feymu ngülamtufi tañi pu inanieetew: “Kintuaymün weni tati pu norngenochi falinke fillem mu”. Tüfachi pu weni, fey ta Jewba ka Jesus. Kidu engu llowafingu “tati rumel mülewe mew”, “tüfachi falinke fillem afle”. ¿Chem kimeltueiñmew Jesus ñi ngülam?\n6. Jewba ayülafuy tati pu che ñi trapümafiel fentren plata, ¿chumngelu feypiafuiñ tüfa?\n6 Jesus feypilay chumngelu ñi norngenon tati falinke fillem, welu ti Biblia küme feypi, ellaka mu Chaw Dios ayülafuy ti pu che ñi trapümafiel fentren plata. Eden lof mu, Kidu elufi ta Adan ka Eva doy ñi duamnieel engu (Génesis 2:15, 16). Kafey Jewba elufilu tañi newen tati pu dullingelu, “iney no rume ‘iñche tañi chemkün ta tüfa’ pilay. Kom ngenngelerkeyngün ti chemkün mew” (Hecho 4:32). Ti pelon wentru Isaia feypikünuy ñi puwal ti antü kom pu che ñi ayüwmayaetew ti Mapu ñi wülkeel (Isaías 25:6-9; 65:21, 22). Welu petu puwnole feychi antü, Jesus tañi pu inanieetew müley ñi ‘küme rakiduamal ñi adkünual tañi dungu’. Ñi mongeleam, duamnieyngün “tati norngenochi falinke fillem” tüfachi Mapu mu, welu ka femngechi müley ñi ayüwülafiel ta Jewba.\nKÜMEKE DUNGU FEMAIÑ TAIÑ FALINKE FILLEM MU\n7. Luka 16:10-13, ¿chem kimeltueiñmew?\n7 (Papeltunge Luka 16:10-13). Jesus ñi nütram mew, ti longkolechi kona weniyefi pu che ñi kidutu kümelkawal müten. Welu Jesus ayülay taiñ femngechi femal, fey weniyefiel ta Jewba ka Jesus, doyümlayaiñ taiñ kidutu kümelkawal müten. Kidu küpa kellueiñmew taiñ kimal chumngechi pengelal taiñ nor piwkeyefiel ta Chaw Dios tati falinke fillem mu. ¿Chumngechi femafuiñ tüfa?\n8, 9. Kiñeke peñi kam lamngen, ¿chem chumkeyngün tañi nieelchi fillem mu?\n8 ¿Chumngechi ka pengelafuiñ taiñ nor piwkeyefiel ta Jewba? Wülafuiñ taiñ nieel ñi femngeal ti amuldungun küdaw Jesus ñi feypikünuel (Matew 24:14). India mapu mew, kiñe pichi malen ñochikechi ngülümi plata kiñe pichi caja mu. Ñi femngechi femal, kidu ngillawelay adngelluwpeyüm. Fey apolelu ti caja, wüli kom ti plata ñi femngeal ti amuldungun küdaw. Kafey kiñe peñi India mew, niekey coco tañi lelfün mew, ka eluy fentren coco ti Ruka Chew ñi Rulpadungungekem malayalam kewün mu. Kidu engün duamniey ñi ngillayal coco, feymu taiñ peñi rakiduami: ‘Wülafun plata, welu doy kümeafuy ñi wülal coco’. Femngechi pengeli ñi küme rakiduamken tañi adkünual ti dungu. Ka femngechi Grecia mapu mew, pu peñi ka lamngen elukefingün aseyte de oliva, queso ka fillke iyael tati pu küdawkelu Fetel mu.\n9 Kafey kiñe peñi Sri Lanka mapu mu, eluñmakey tañi ruka ka tañi lelfün mew ñi femngeal trawün, fütrake trawün, ka ñi umañpual pu fill antü küdawülkefilu ta Jewba. Wewkenolu rume plata, kellukefi pu peñi ka lamngen pichin plata nielu. Kafey kiñe trokiñ mapu mew chew ñi katrütungeel taiñ amuldungun küdaw, pu peñi ka lamngen eluñmakeyngün ñi femngeal ti trawün kidu ñi ruka mew. Femngechi pu wünelekelu amuldungun mew ka kakelu peñi ka lamngen pichin plata nielu, nieyngün chew ñi trawüluwal kullinon mu.\n10. Wülnieliyiñ taiñ nieel, ¿chem kümeke dungu llowaiñ?\n10 Tüfa pengeli Jewba ñi pu che ñi manelfalngen tunte pichin-ngelu rume (Luka 16:10). Kidu engün ñi falinke fillem mu kümelkakefingün ta kakelu che. Feymu ñi femün mu, ¿chumngechi duamkeyngün? Pu weniyefilu ta Jewba rume ayüwkülekeyngün, kimnielu am engün ñi nierpuafel ti rüfngechi falinke dungu wülkelu tañi nieel (Luka 16:11). Kiñe lamngen wülkey plata ñi femngeal ti amuldungun küdaw. Kidu feypi ñi llowün kiñe falin kümelkan rupalechi tripantu mu: “Doy eluwkülelu iñche ñi wülal tañi falinke fillem, doy eluwkülen ñi wiñoduamtucheal, ñi ñochi piwkengeal, ñi llowal ngülam ka weda duamnoal kakelu che ñi femün mu”. Ka femngechi fentren pu peñi ka lamngen wülkelu tañi nieel, kimürpuyngün ñi kümelkaetew tüfa (Salmo 112:5; Proverbios 22:9).\n11. 1) Wülnieliyiñ taiñ nieel, ¿chumngechi pengelaiñ taiñ küme rakiduamken ñi adkünual taiñ dungu? 2) ¿Chem chummekey Jewba ñi trokiñche? (Inaduamnge ti adentun pagina 3 mu.)\n11 Kafey taiñ nieelchi fillem mu kellufiliyiñ ta kakelu che ñi amuldungual, fey pengelaiñ taiñ küme rakiduamken ñi adkünual taiñ dungu. Femngechi kelluafiyiñ ta kakelu che, pepi küdawülnofiliyiñ rume ta Jewba fill antü kam pepi wiñamtuwnoliyiñ chew doy duamniengelu kellu (Proverbios 19:17). Kiñeke trokiñ mapu mew, fentren che konmekey Jewba ñi trokiñche mu, welu rume pofrengeyngün, feymu wül-liyiñ plata, kelluaiñ ñi elungeal fillke papil ka amuldungungeal. Congo, Madagascar, Ruanda ka kakelu trokiñ mapu mu, fentren plata fali tati Biblia. Kiñe che mülefuy ñi küdawal kiñe semana kam kiñe küyen tañi ngillayafiel kiñe Biblia. Fentren tripantu mu, pu peñi ka lamngen ngillafule kiñe Biblia, pepi ileltulayafuy tañi pu che. Welu fewla, ti wülngekeelchi plata mu kellungekey tati pu nienolu, feymu Jewba ñi trokiñche rulpadungukey ka kofrangenon mu elukefi kiñe Biblia kiduke pu che tati pu reñma mew ka pu chillkatukelu Biblia (papeltunge 2 Korintio 8:13-15). Femngechi tati wülkelu ka ti llowkelu weniyeafuyngün ta Jewba.\nDOY PICHI KONELTULAYAIÑ WEKÜFÜ ÑI ADKÜNUEL NEGOSIAN DUNGU MU\n12. Ñi weniyeafiel ta Jewba, ¿chem chumi Abraam?\n12 Kafey eluwliyiñ taiñ doy pichi koneltulenoal Weküfü ñi adkünuel negosian dungu mu, ka kintufiliyiñ tati rüfngechi falinke dungu, fey weniyeafuiñ ta Jewba. Femngechi femi Abraam. Tüfachi manelfal wentru küpa weniyefi ta Jewba, feymu allkütufi ka tripay Ur waria mu ñi mongeleal tolto ruka mu (Ebrew 11:8-10). Kidu maneluwlay tañi falinke fillem mu, welu may maneluwkefuy Jewba mu (Génesis 14:22, 23). Jesus yafültukufi pu che ñi inayentuñmayafiel ñi mupiltun. Kiñe rupa feypifi ta kiñe riku: “Ayülmi tami nieael nor mongen, amunge, fendenge tami nieel ka elufinge tati pu nienolu chem no rume. Femngechi fütra küme felen nieaymi ta wenu mapu mew. Fey küpange ka inaen” (Matew 19:21). Tüfachi wentru inayentulafi Abraam ñi mupiltun. Welu mülefuy kiñeke che maneluwkelu Jewba mu.\n13. 1) Pablo, ¿chem ngülamtufi ta Timotew? 2) ¿Chumngechi inayafuiñ tüfachi ngülam famülke mu?\n13 Timotew mupiltukefuy Jewba mu. Pablo feypifi ñi felen “kiñe küme soltaw reke” Jesus mew, ka feypifi: “Chem soltaw no rume ta dew inanielu, welulekelay ñi küdawün ta kangelu dungu mew, felelu am tañi puwtunieafiel tati longkolechi soltaw kisu mew” (2 Timotew 2:3, 4). Famülke mu pu inaniefilu ta Jesus, doyelchi may pu doy millon che küdawülkefilu ta Jewba fill antü, eluwkeyngün ñi inayal tüfachi ngülam. Feymu newentukeyngün ñi ngüchaltukunoaetew Weküfü ñi ngünenieelchi pu che diñmatukefilu plata. Kafey longkontukukeyngün tüfa: “Tati aretulu konangekey tati wentru ñi areletew” (Proverbios 22:7). Weküfü ayüley ñi wülal taiñ mongen ka taiñ newen ñi küdawal kidu ñi adkünuel mu. Kiñeke che konkeyngün fütrake defen dungu mew ñi ngillayal kiñe ruka, auto, kulliafiel ti universidad, kam kiñe fütra mafün. Kuñiwtukuwnoliyiñ, defeleafuiñ fentren tripantu mu. Feymu küme rakiduamaiñ ñi adkünual taiñ dungu, fey adümfalchi mongen yenieaiñ, konlayaiñ defen dungu mu, ka amultukulayaiñ fentren plata. Femngechi lifreleaiñ taiñ küdawülafiel ta Jewba, fey Weküfü ñi adkünuel negosian dungu mu konayelayaeiñmew (1 Timotew 6:10).\n14. ¿Chem eluwküleaiñ taiñ femal? Feypinge kiñeke che ñi rupan.\n14 Taiñ nieal kiñe adümfalngechi mongen, müley taiñ doyümafiel Chaw Ngünechen ñi Ngünenien. Kiñe kurewen niefuy kiñe fütra negosio ñi eluetew fentren plata. Welu kidu engu ayülefuy ñi wiño küdawülafiel ta Jewba fill antü, feymu fendeyngu ñi negosio, ti lancha, ka kakelu falinke fillem. Fey eluwingu ñi kellual tañi dewmangeal ti ngüneniechi ruka, Warwick, Nueva York mu. Kidu engu küdawingu Fetel mu tañi ñawe ka chedkuy engün, ka kiñeke semana küdawingu ti wentru ñi pu chaw engün, Warwick mu, feymu müna falintukefuyngu tüfa. Kafey kiñe lamngen wünelekelu amuldungun mu, Colorado, Estados Unidos mew, küdawkefuy kiñe banco mu, rangiñ antü müten. Pu ngen küdaw müna ayüwkülefuyngün taiñ lamngen ñi küdaw mew, feymu feypingey ñi küdawal kom antü ka küla rumechi ñi kullingeal. Welu ti küdaw eluñmalayafeyew ñi doyümafiel ti amuldungun, feymu llowlay ti küdaw. Tüfa kiñeke dungu müten ñi femün Chaw Jewba ñi pu che. Feymu eluwliyiñ ñi doyümafiel Chaw Ngünechen ñi Ngünenien, fey pengelaiñ taiñ doyümkenofiel falinke fillem, welu may taiñ doy falintukefiel taiñ weniyewün Jewba engu ka ti rüfngechi falinke dungu.\nTATI FALINKE FILLEM AFLE\n15. ¿Chem falin dungu doy ayüwülkeeiñmew?\n15 Nieliyiñ fentren falinke fillem, tüfa pengel-layay taiñ tuteetew Jewba. Kidu kümelkakefi pu femkelu kümeke dungu (papeltunge 1 Timotew 6:17-19). Kiñe lamngen Italia mu, Lucia pingelu, kimürpuy ñi duamniengen kellu Albania mapu mu * (inaduamnge ti kimal dungu). Feymu wiñamtuwi 1993 mu. Nielafuy küdaw, welu maneluwi Jewba mu ñi eluaetew tañi duamnieel. Kimürpuy albanes kewün ka kellufi doy 60 che tañi wülal ñi mongen Jewba mu. Taiñ amuldungun femngechi küme tripalayafuy chi. Welu kom taiñ femken ñi kelluafiel pu che ñi kimafiel ka weniyeafiel ta Jewba, tüfa kiñe falin dungu feley iñchiñ mu rumel mülealu (Matew 6:20).\n16. 1) Weküfü ñi adkünuel negosian dungu mu, ¿chem chumay? 2) Feymu, ¿chumngechi müley taiñ rakiduamal ti falinke fillem mu?\n16 Luka 16:9 mu Jesus feypi: “Tüfachi falinke fillem afle”, femngechi pengeli ñi rüfngen tañi afal. Epe puwküley ñi afal ti antü, fey fentren banco weda tripakeyngün ka kiñeke trokiñ mapu rume küdawngechi dungu mu rupakey plata ñi duam mew. Welu pichin mu doyelay ti dungu. Weküfü ñi adkünuel politiko dungu mu, religion ka negosian dungu mu, kom weda tripayay. Tati milla ka plata afkentu falikey ñi negosiayal, welu pu pelon wentru Esekiel ka Sofonia feypikünuyngu ñi faliwenoal tüfa (Ezequiel 7:19; Sofonías 1:18). Feymu rakiduamnge, füchafulmi ka ngüneduamfulmi tami famentufiel ti rüfngechi falinke dungu ñi doy nieal falinke fillem tüfachi Mapu mu, ¿chumngechi duamafuymi? Duamafuymi kiñe wentru reke küdawlu kom ñi mongen mu ñi wewal fentren plata, welu ngüneduami ñi rüfngenon kom tañi ngülümfiel (Proverbios 18:11). Ti falinke fillem mülelu tüfachi Mapu mew weda tripayay llemay. Feymu eluwküleaiñ ñi weniyeafiel ta Jewba ka Jesus taiñ nieelchi falinke fillem mu. Doyümfiliyiñ ta Jewba ka ñi Ngünenien, fey rüf ayüwküleaiñ.\n17, 18. Küpale Chaw Ngünechen ñi Ngünenien, ¿chem kümeke dungu llowaiñ?\n17 Küpale Chaw Ngünechen ñi Ngünenien, iney no rume kullilayay ñi nieal kiñe ruka kam aretulayay plata. Müleay fentren iyael ka kullilayaiñ taiñ iyafiel. Duamlayaiñ taiñ kulliafiel doctor kam lawen no rume. Pu weniyekefilu ta Jewba ayüwmayaeyew ti rume kümeke dungu ñi wülkeel ti Mapu. Ti milla, plata ka falinke kura rikul-layaeiñmew, welu may adelkayaeiñmew müten. Müleay kümeke mamüll, kura ka pañilwe ñi dewmayal taiñ ruka. Taiñ pu weni küme piwke mu kelluaeiñmew, kullien feypilayaeiñmew. Misawaiñ kom ñi wülkeel ti Mapu.\n18 Tüfa kiñeke dungu müten ñi llowafel pu weniyekefilu ta Jewba ka Jesus. Fey Mapu mew, pu poyekefilu ta Jewba wirarpüramay ñi dungun Jesus feypielieyew: “Küpamün ta eymün, tüfey tañi Chaw ñi füreneyeetew. Llowaymün tati ülmen mülewe pepikalelu llituka mew müten eymünngealu, feychi Ngünechen dewmafilu tüfachi mapu” (Matew 25:34).\n^ parr. 4 Jesus feypilay ñi rüfngen kam rüfngenon ñi feypingeel ti longkolechi kona mew. Luka 16:1 feypilu “feypintukungey”, tüfa rakiduamelafeiñmew kiñe che ñi weda koylatuel ti kona mu. Welu Jesus küpa nütramkalay chumngelu ñi kechangen, welu may ti longkolechi kona ñi chumün.\n^ parr. 15 Lucia Moussanett ñi mongen müley ti chillka ¡Despertad! 22 junio 2003, pagina 18-22.\nCHUMNGECHI WÜLAL PLATA INTERNET MEW\nTi küdaw ñi femkeel pu Dungukelu Iney Ngen Jewba tañi kimeltucheal Biblia ka kelluafiel pu rupalu wedake dungu mu, kulliwkey mañum yewün mu. Tami wülal plata internet mu, amunge ta jw.org ka pütafnge chew feypi “Iñche ayüfun ñi wülal plata yewün taiñ küdaw femkeel kom Mapu mu” mülelu nagaltu chem pagina mu rume.\nWeküfü ñi adkünuel negosian dungu mew: Tati trokiñche Weküfü ñi ngünenieel mu eluwkülelu ñi trapümafiel fentren plata ka ngüchaltukufilu pu che ñi ngillakayafiel fentren fillem ñi rüf duamnofiel engün.\nNorngenochi falinke fillem: Kom taiñ nieelchi chemkün. Kintulayaiñ taiñ kidutu kümelkawal müten, welu taiñ nieelchi fillem mu kellufiliyiñ kakelu che ka doyümfiliyiñ Ngünechen ñi Ngünenien, fey weniyeafiyiñ ta Jewba ka Jesus.\nTI WERKEN (ÑI CHILLKATUNGEAL) Julio 2017


Juan 7 ARNNT - Dew rupalu tüfachi dungu, Jesus - Bible Search\nJesus ñi pu peñi feyentulay kisu mew\n1Dew rupalu tüfachi dungu, Jesus miyawürkey Galilea trokiñ mapu mew. Pirkelay ñi müleael ta Judea mew, fey üye mew am tati longkolechi pu judiu kintuyawülürkeetew ñi langümaetew. 2Welu ka petu fülpalu am tati küni ruka kawiñ,+ kiñe kawiñ ñi niekeel tati pu judiu, 3kisu ñi pu peñi feypieyew lladkütudungun mew:\n—Mülekilnge tüfa mew. Amunge ta Judea mew, femngechi tami inayawülkeetewchi pu che tami nieel üyew ñi peael engün tami femkeelchi dungu. 4Fey eymi ayülelmi tami kimngeael ka tami yamfal wentrungeael, ellkaniekilnge tami femkeelchi dungu. Dew eluwkülelu am eymi tami femael tüfeychi dungu, fey femnge may kom che ñi adkiñ mew.\n5Fey kisu ñi pu peñi no rume feyenturkelay ta kisu mew. 6Feymew Jesus feypifi ñi pu peñi:\n—Petu puwlay iñche tañi medin antü, welu eymünngealu chem antü rume puwkülekey. 7Tüfachi mapu mew mülechi che ngelay tamün üdeaetew ta eymün, welu ta iñche üdekeenew engün, fey iñche am küme feypikefilu nor dungun mew ñi femkeelchi dungu ñi kümenon. 8Amumün eymün tati kawiñ mew, welu iñche ta amulayan, petu puwnolu am iñche ñi medin antü ―pi.\n9Fey Jesus feypikünufilu tüfachi dungu kisu ñi pu peñi, fey kisu mülewey ta Galilea mew.\nJesus mülepuy ti Küni Ruka Kawiñ mew\n10Welu dew amulu wüla ñi pu peñi, feymew Jesus ka ayüwmay ñi amuael tati kawiñ mew, tunte kimlay chem che no rume, welu ellkankechi reke amuy. 11Fey ti longkolechi pu judiu kintuyawüleyew ti kawiñ mew, fey feypiyawingün:\n—¿Chew chey müley tüfeychi wentru?\n12Fey ti pu che mew, Jesus rume nütramyengey. Kiñekentu feypiyey engün: “Kiñe küme piwke wentrungey”. Welu kakelu feypiyey engün: “Küme piwkengelay, ngünenkachekey”.\n13Welu iney no rume küme nor dungulay Jesus mew, llükaniefilu engün am tati pu judiu longkolelu.\n14Dew rangiñ amulelu ti kawiñ, Jesus konpuy ti ngillatuwe ruka ñi lepün mew, fey eluwpuy ñi kimeltuael. 15Fey ti pu judiu feypi engün afmatulen mew:\n—¿Chumngechi am kimi tüfachi wentru fente alün dungu fey ñi papeltukenon ñi fütra kimeltufengeael?\n16Fey Jesus llowdungufi ti pu judiu:\n—Tañi kimeltukeel iñche ñi dungu no, welu may tüye iñche ñi werküetew tañi dungu. 17Tüfa ta feyngey iney rume rüf dungu mew eluwkülele ñi femael Ngünechen ñi ayüelchi dungu, iñche ñi kimeltun kimfali tañi küpan ta Ngünechen mew ka ñi dunguelchi dungu. 18Tati dungukelu re kisu duam müten, dungukey kisu ñi püramyengeael tati pu che mew, welu iñche ayülen ñi püramyeafiel tüfey tañi werküetew, feymew ta feypimekeken ti feyngechi dungu, fey ta famngechi iñche mew ngelay chem koyla dungu no rume eymün may koyla ngünenngeymün.\n19“¿Fey Moyse no anta elueymünmew tati ley dungu? Welu kiñe no rume eymün ta müngeltukelafimün tati ley dungu. Fey eymün, ¿chumngelu am ayüleymün tamün langümmuafiel?” pi.\n20Feymew ti pu che llowdungufi ta Jesus:\n—¡Weküfü ta kontunieeymew! ¿Iney anta ayüley tami langümaetew?\n21Feymew feypieyew ta Jesus:\n—Kom eymün wesa duamkeymün kiñe dungu müten tañi femel mew ta iñche tati ürkütun antü mew. 22Welu femngechi rakiduamkülelmün, eymün, sirkunsidakefimün kiñe pichiche tunte ürkütun antü mew ngeay rume. Femngechi femkeymün tamün mupiael chumngechi ta Moyse ñi ley dungu werküeymünmew tamün sirkunsidawael (tunte Moyse mew rume küpalafuy tüfachi dungu, welu may tüfachi dungu küpay eymün tamün kuyfike tuwün mew). 23Fey tamün yafkantukuwnoael Moyse ñi ley dungu mew, eymün sirkunsidakefimün kiñe pichiche tunte ürkütun antü mew ngeay rume, ¿chumngelu lladkütumuken iñche tañi mongeltufiel mew ta kiñe wentru ti ürkütun antü mew? 24Welu eymün küme duamtukelayafimün tamün küme trokituel müten. Welu may ngüneduamkeafimün nor küme rakiduam mew ―pi.\nJesus nütramkay ñi chem tuwünngen\n25Kiñeke tati tuwyelu ta Jerusalen eluwingün ñi ramtuael: “¿Tüfa no am tati kintuyawülel tañi langümngeael? pi. 26Tüfey ñi mülen, kom che ñi adkiñ mew nütramkamekey, fey iney no rume chem pilaeyew. ¿Fey ti pu awtoridad may rüf feyentupey ta tüfachi wentru mew Ngünechen ñi Cristongen? 27Welu iñchiñ kimniefiyiñ chew ñi tuwün ta tüfachi wentru, welu feychi küpale tati Cristo, iney rume kimlayay chew ñi tuwün.”\n28Feymew Jesus allkülu tüfachi dungu ñi feypin ti pu che, petu mekelu ñi kimeltun tati ngillatuwe ruka mew, feypi newentu dungun mew:\n—¡Felerkey tamün kimniemufiel chew ñi tuwün ta iñche! Welu iñche küpan kisu ngünewün mew no, welu may iñche küpan tañi Chaw tañi werküetew mew, fey ta manelfali, eymün tamün kimnoel. 29Iñche kimniefiñ küpalu am iñche ñi Chaw mew, fey kisu ta werküenew.\n30Feymew ayüfuyngün ñi püresuafiel, welu iney no rume püresulaeyew, fey petu puwnolu am ta kisu ñi legtun medin antü. 31Rume fentren che feyentuy Jesus mew, ka feypi engün: “Feychi küpale tati Cristo, ¿fempelayay tati afmatufal dungu ta tüfachi wentru ñi femkeel?”\nTati pu farisew ayüfuy ñi püresuafiel ta Jesus\n32Fey ti pu farisew allküñmafingün ti pu che ñi nütramyemekefiel ta Jesus, fey kisu engün ka ti pu longkolelu ti pu saserdote mew werküfingün kiñeke tati llüwatulekelu ti ngillatuwe ruka mew,+ fey ñi püresungeael ta Jesus. 33Feymew Jesus feypi:\n—Iñche ta mülean eymün iñchiñ pichiñma müten, fey wüla wiñotuan tüfey tañi werküetew mew. 34Eymün ta kintumuan, welu pemulayan, fey am pepi amunoalu eymün chew ñi amuael ta iñche.\n35Fey ti longkolechi pu judiu eluwingün ñi welukonkechi ramtuwael: “¿Chew am amuay tüfa, taiñ pepi penoafiel? ¿Amupeay may ti kom püle mülechi pu judiu mew ti kake trokiñke mapu mülelu, kam ti pu judiu tuwünngenolu mew? 36¿Chem piafulu chey tañi feypiel mew, ‘Kintumuan, welu pemulayan, fey pepi amunoalu am eymün chew tañi müleputuael ta iñche’?” feypi engün.\nJesus ta mongen wülkeelchi ko reke feley\n37Fey puwlu ti kiñelewechi antü mew ka doy ayüfalchi kawiñ, Jesus witralen feypi fütra newentu dungun mew:\n—Iney rume wüywülele, küpape iñche mew, femngechi ñi pütokoael. 38Chumngechi feypiley ta Wirin Chillka, iñche mew feyentulelu, mülekayay reke kiñe wütrun mongen ko kisu mew.\n39Fey tüfa mew, Jesus ayüfuy ñi feypiael tati pu feyentulu kisu mew ñi llowürkeael tati Lif Küme Püllü. Fey ti Lif Küme Püllü am petu küparkenolu, fey Jesus am petu yengeturkenolu ta wenu mapu.\nÑi püntülkawün ti pu che\n40Kiñeke ti pu che allküyelu tüfachi dungun, feypingün: “Fey rüfngey ta tüfachi pelon wentru tati küpayalu tüfachi mapu mew.”\n41Fey kakelu feypingün: “Rüfngey ta tüfa ñi Cristongen tati küpayalu tüfachi mapu mew.” Welu kakelu feypi: “Fey no, fey ti Cristo ngelay ñi tuwael ta Galilea mapu mew. 42Tati Wirin Chillka feypiley ti Cristo müley ta longko ülmen David ñi yomelchengeael, ka feychi Belen waria mew chew ñi tuwmum ta David, feychi tuwünchengeael.”+\n43Feymew ti pu che wichu püntülkawi engün Jesus ñi duam. 44Kiñekentu ayüfuy ñi püresuyeafiel, welu iney no rume femlaeyew.\nTati pu longkolechi judiu feyentulay engün ta Jesus mew\n45Fey ti llüwatulekelu tati ngillatuwe ruka mew, wiñotuyngün chew ñi mülemum tati pu farisew ka ti pu longkolelu pu saserdote mew, fey ramtungey tati pu llüwatulekelu:\n—¿Chumngelu am püresu küpal-lafimün tüfachi wentru Jesus pingelu?\n46Fey ti pu llüwatulekelu llowdunguy engün:\n—¡Chumkawnorume ka iney no rume dungukelay chumngechi dungukey ta kisu!\n47Feymew ti pu farisew feypifi engün üyawtudungulen:\n—¿Eymün ka femngechi eluwimün tamün ngünenkangeael? 48¿Ngüneduamlaymün am ñi feyentunon kiñe no rume taiñ pu longkolelu, ka tati pu farisew no rume? 49Welu tüfeychi pu che kimnofilu tati ley dungu, rume welulkawküley engün ―pi engün.\n50Feymew Nikodemo, tati farisew kiñe rupa amulu ñi pemeafiel ta Jesus, fey kisu feypifi ti kakelu pu che:\n51—Iñchiñ taiñ ley dungu feypilelay ñi püresungeael ta kiñe che, petu kimngenole ñi wesa femün.\n52Feymew ti pu farisew llowdungufi ta Nikodemo:\n—¿Eymi am tuwimi kay ta Galilea? Papeltufinge ti Wirin Chillka, fey kimaymi tañi tripakenon kiñe pelon wentru no rume ta Galilea mapu mew ―pingey.+\nTi ñiwafe domo\n( 53Fey kake kiñeke ti pu che amutuy engün ñi ruka mew.


“Inaye ngümakeaymün tati pu ngümakelu mew” (Romanu 12:1) | Ñi Chillkatungeal\nPAPELTUAFUYMI acholi aucano batak (simalungun) batako karo batako toba baulé biak bislama camboyano chin haka chokue chopi chuabo criollo de las seychelles criollo mauriciano dayaco engayú dehu endáu groenlandés hmong (blanco) iban inglés javanés kachin kayin sgaw kazajo kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\n“Yafültukuwmün ka welukonke newentuwkülemün” (1 TESALONISENSE 5:11).\nÜLKANTUN: 90 KA 111 *\nJewba, ¿chumngechi yafültukukeeiñmew?\nPu weñangkülelu ñi lan mu tañi piwkeyenieelchi che, ¿chem texto Biblia mu yafültukuafeyew?\nTati trawünche, ¿chumngechi yafültukuafuy pu weñangkülelu?\n1, 2. Pu rume weñangkülelu ñi lan mu tañi piwkeyenieelchi che, ¿chumngelu (chemu) falin-ngey taiñ kimal chumngechi yafültukuafiel? (Inaduamnge ti adentun tüfachi pagina mu.)\nTAIÑ lamngen Susi feypi: “Lalu tayu püñeñ, rume kutrantupiwkelekefuyu epe kiñe tripantu mew”. Kafey larumelu tañi domo, kiñe peñi feypi: “Feypilayafun tunte ñi allfülefun reke tañi kalül”. Fentren che ka femngechi rupakeyngün. Tati trawünche mu, fentren peñi ka lamngen rakiduamlayngün ñi layafel tañi piwkeyenieelchi che petu ñi akunon ti Armagedon. Feymu weñangkülelmi ñi lan mu tami piwkeyenieelchi che, ¿chumngechi yafüluwafuymi? Ka kiñe che femngechi rupalu, ¿chem chumafuy?\n2 Kiñeke che feypikey: “Rupale ta antü, ngüyünentuaymi tami weda rupan”. Welu, ¿rüfngepey may tüfa? Kiñe lantu domo feypi: “Doy kümey ñi feypingeal: ‘Kümeke dungu femülmi tami mongen mew, fey kümelkaletuaymi’”. Ñi tremoltual kiñe allfen, duamfalngey ñi rupayal ta antü ka ñi dapingeal. Ka femngechi rupakey ñi kümelkaletual kiñe che rume weñangkülelu. Feymu, ¿chumngechi yafültukuafuiñ pu rume weñangkülelu ñi lan mu tañi piwkeyenieelchi che?\nJEWBA “TAIÑ YAFÜLKEETEW”\n3, 4. Jewba kimniey taiñ chum duamkülen, ¿chumngelu feypiafuiñ tüfa?\n3 Taiñ Chaw Jewba, fey taiñ doy küme yafültukukeetew (papeltunge 2 Korintio 1:3, 4). Iney no rume doy küme kimlay Jewba mu ñi chum duamkülen pu che. Feymu feypikünueiñmew: “Iñche tami yafültukukeetew” (Isaías 51:12; Salmo 119:50, 52, 76).\nJewba rume duamniey ti antü tañi wiñomongeltuafiel ñi pu nor piwkeyeetew\n4 Abraam, Isaak, Jakob, Moyse, ti longko ülmen David ka kakelu che Jewba ñi piwkeyefiel ka layngün (Números 12:6-8; Matew 22:31, 32; Hecho 13:22). Welu fey ka müten no, kafey Jewba langümüñmangey “ñi sakin Fotüm”, tañi rume piwkeyeniefiel (Matew 3:17). Feymu rakiduamfalngelay tunte ñi weda duamün Jewba, tañi Fotüm ñi weda langümngen mu (Juan 5:20; 10:17). Biblia feypi Jewba ñi rume duamnieel ti antü tañi wiñomongeltuafiel ñi pu nor piwkeyeetew (Job 14:14, 15). Feychi antü mew ayüwküleayngün ka kutranwelayayngün.\n5, 6. Jewba, ¿chumngechi yafültukukeeiñmew?\n5 Rüf maneluwafuiñ taiñ kelluaetew Jewba. Feymu eluwküleaiñ ñi llellipuafiel ka nütramkalelafiel tunte taiñ kutrantupiwkelen. Jewba kimniey taiñ chum duamkülen ka yafülduamkeeiñmew, ¡kimal tüfa müna newentukeeiñmew! Welu, ¿chumngechi yafültukukeeiñmew Jewba?\n6 Fillke dungu mu, kiñe tüfa fey tañi newen mu (Hecho 9:31). Jesus feypikünuy tañi Chaw ñi eluafiel tañi newen kom pu che ñi ngillatukeetew (Luka 11:13). Susi ka feypi: “Fentren rupa lukutunagiyu ka llellipufiyu ta Jewba tayu kelluaetew. Fey Ngünechen elueyumu tañi tüngün, tüfa rumel yafülmaeyumew tayu piwke ka rakiduam” (papeltunge Filipense 4:6, 7).\nJESUS KIMNIEY TAIÑ CHUM DUAMKÜLEN\n7, 8. ¿Chumngelu maneluwafuiñ taiñ yafüduamelaetew Jesus?\n7 Mülepalu Mapu mew, Jesus tañi feypin ka femün mew inayentufi tañi Chaw Jewba ñi küme femngen (Juan 5:19). Chaw Ngünechen werküeyew ta Mapu mew ñi yafültukuafiel pu kutrantupiwkelelu ka “kom tati pu weñangkülelu” (Isaías 61:1, 2; Luka 4:17-21). Jesus kimniefuy pu che ñi chum duamkülen ka küme piwke mu küpa kellufi, ka tati pu che ngüneduamfingün tüfa (Ebrew 2:17).\n8 Jesus wechengelu, ka layeluwi chi. Kidu tañi chaw Mapu mew, Jose pingefulu, lapelay chi petu wechengelu Jesus * (inaduamnge ti kimal dungu). Jesus rume piwkeyechefengefuy, feymu müna weñangkülefuy chi tüfachi dungu mu, ka doy weñangküleyew pefiel tañi pu che ñi kutrankawmeken, tüfa müna küdawngefuy chi Jesus mew.\n9. Lalu Lasaru, Jesus ¿chumngechi pengeli tañi kimfiel pu che ñi chum duamkülen?\n9 Amuldunguyawlu Jesus, pengeli ñi rüf kimfiel pu che ñi chum duamkülen. Lalu tañi sakin weni Lasaru, Jesus kimniefuy ñi wiñomongeltuafiel tañi weni. Welu pefiel mu ta Maria ka Marta ñi fente kutrankawkülen, kidu kutranpiwkeyefi engu, feymu ngümay (Juan 11:33-36).\n10. ¿Chumngelu maneluwküleafuiñ Jesus ñi kutrantupiwken taiñ weñangkün mu?\n10 Ngüneduamal Jesus ñi femel kuyfi mu, ¿chumngechi kelluafeiñmew? Biblia kimeltueiñmu Jesus ñi kaletukenon, feymu feypi: “Jesukristo ta wiya reke, fachantü ka rumel mu femngechi feleay” (Ebrew 13:8, TNM). Kafey kidu tañi duam mu iñchiñ nierpuafuiñ afnoachi mongen, feymu Biblia feypi “taiñ eluaetew ta mongen”. Ka femngechi, Jesus rupay kutrankawün mew, feymu pepikawküley “ñi kelluafiel kom ti pu che kintukaduamngelu” (Hecho 3:15; Ebrew 2:10, 18). Feley llemay, rüf maneluwküleafuiñ Jesus ñi kutrantupiwken taiñ weñangkün mu. Kidu kimniey taiñ weda rupan ka yafültukuaeiñmew “chem lelen mew rume duamtuliyiñ taiñ kellungeael” (papeltunge Ebrew 4:15, 16).\nYAFÜLTUKUNGEIÑ WIRIN CHILLKA MEW\n11. ¿Chem texto doy yafültukukeeymu?\n11 Kimnieel Jesus tunte ñi kutrantupiwken Lasaru ñi lan mu yafültukukeeiñmu, welu Biblia mew müley kakelu dungu taiñ yafültukuafetew. Tüfa afmatukelaeiñmew, kimnielu am iñchiñ “kom tati kuyfi wirintukuelchi dungu ta Wirin Chillka mew, wirintukungey iñchiñ taiñ kimeltungeael. Fey ta famngechi taiñ nieael maneluwün Ngünechen mew tati Wirin Chillka ñi duam” (Romanu 15:4). Feymu, rume weñangkülelmi ñi lan mu kiñe tami piwkeyenieelchi che, tüfakechi texto yafültukuafeymu:\n“Jewba fülmaniekefi kom pu weñangkülelu ñi piwke; ka montulkefi kom pu weda duamkülelu” (Salmo 34:18, 19).\n“Rume fentrelu iñche mew tañi fill rakiduamkülen, eymi newentuen ka yafüduamelen” (Salmo 94:19).\n“Fey iñchiñ taiñ Ñidol Jesucristo ka müten ka Ngünechen, iñchiñ taiñ Chaw, kisu ñi küme piwkeyechen mew piwkeyeeiñmew ka elueiñmew ti rumel yafüluwün ka kiñe küme maneluwün. Yafültukulelaeymünmew tamün piwke ka newen elunieaeymünmew” (2 Tesalonisense 2:16, 17) * (inaduamnge ti kimal dungu).\nTATI TRAWÜNCHE MÜNA YAFÜLTUKUAFEIÑMU\n12. ¿Chumngechi yafüduamelafuiñ ta kakelu che?\n12 Lale kiñe tami piwkeyenieelchi che, peafuymi yafüluwün tati trawünche mew (papeltunge 1 Tesalonisense 5:11). Feymu iñchiñ, ¿chumngechi newentuafuiñ ka yafüduamelafuiñ pu “weda duamkülechi piwke”? (Proverbios 17:22.) Longkontukuaiñ ñi mülen “kiñe antü ñi ñüküfküleal ka kiñe antü ñi dungual” (Eclesiastés 3:7). Inaduamafiyiñ ñi feypiel epu lamngen. Kiñe lantu domo, Dalene pingelu, feypi: “Pu weñangkülelu duamnieyngün ñi feypial tañi rakiduamkeel ka tañi chum duamkülen. Feymu müley taiñ allkütuafiel ñüküfkülen mu, tüfa tati doy küme dungu taiñ femafel”. Junia ñi lamngen langümuwi, fey kidu feypi: “Iñchiñ newe kimlayafuiñ tunte ñi weñangkülen kiñe che, welu yafüluwliyiñ taiñ kimal, tüfa falintufali tati”.\n13. ¿Chem akordayafiyiñ?\n13 Akordayafiyiñ tüfa: lale kiñe taiñ piwkeyenieelchi che, taiñ chum duamkülen ka chumngechi pengelkeiñ taiñ weñangkülen kakerumeafuy kakelu che mu. Kiñeke mu, müna küdawngeafuy feypial tunte taiñ weñangkülen. Feymu Biblia feypi: “Tati piwke kimniey tunte ñi weñangküduamkülen, ka iney no rume koneltulayafuy kidu ñi ayüwün mu” (Proverbios 14:10). Ka kiñeke mu, feypifuliyiñ rume taiñ chum duamkülen, tati pu che newe adümlayafuyngün taiñ küpa feypiel.\nFentren rupa mu, doy kümeafuy inayal tüfachi ngülam: “Inaye ngümakeaymün tati pu ngümakelu mew”\n14. ¿Chem femafuiñ ñi yafültukuafiel pu weñangkülelu?\n14 Küdawngeafuy kimal chem feypilelafiel pu weñangkülelu. Welu Biblia feypi: “Tati kimche ñi feypiel yafülduamelkey” (Proverbios 12:18). Ñi kimal chem feypial tañi yafültukuafiel, fentren peñi ka lamngen ngüneduamfingün ti papil Cuando muere un ser querido * (inaduamnge ti kimal dungu). Welu fentren rupa mu, doy kümeafuy inayal tüfachi ngülam: “Inaye ngümakeaymün tati pu ngümakelu mew” (Romanu 12:15). Kiñe lantu domo, Gaby pingelu, feypi: “Iñche tañi ngümaken mew pengelken tañi chum duamkülen. Feymu tañi pu weni ñi inaye ngümaken iñche mu, müna yafültukukeenew. Femngechi, feychi mew kidulelu trokiwkelan”.\n15. Küdawtulmi tami yafültukuafiel pu che tami feypin mu, ¿chem chumafuymi? (Inaduamnge ti wichulechi dungu “ Chem feypiafuiñ taiñ yafültukuafiel pu weñangkülelu”).\n15 Küdawtulmi tami yafültukuafiel pu che tami feypin mu, doy kümeafuy tami wirintukulelafiel kiñe texto Biblia mu ñi yafültukuaetew, wirintukuafuymi kiñe küme dungu ti la mew, kam kiñe küme rupan tami akordafiel kidu mew. Femafuymi tüfa kiñe tarjeta kam carta mu, kafey werkülelafuymi kiñe wirin dungu internet kam celular mew. Junia feypi: “Wirintukulelngekelu kiñe dungu tañi yafültukuaetew, kam mangeletew mu kiñe lamngen tayu mür rupaleal, feypilayafun tunte ñi kellukeetew tüfa. Feychi dungu pengelenew ñi mülen che ñi piwkeyeetew ka dapikeetew”.\n16. ¿Ka chem femafuymi ñi yafültukuafiel ta kakelu?\n16 Ngillatuafuiñ tati pu kutrankawkelu ñi duam mu, kam kiñentrür llellipuafuiñ. Müna küdawngeafuy femal tüfa, rakiduamafuymi chi: “Femli tüfa, ngümayan kam ngellu dunguan”. Welu kom piwke mu llellipulmi, müna yafültukuafuymi tati weñangkülelu. Dalene feypi: “Tañi llidmepaetew pu lamngen, kiñeke mu ramtulelkefiñ ta kiñe lamngen: ‘¿Llellipuafuymi?’. Fey ella konlu tañi llellipun, ngellu tripakey ñi dungun. Welu ñochikechi, doy küme dungurpukeyngün, ka ngillatukeyngün kom ñi piwke mu. Kidu engün tañi maneluwken Jewba mu, ñi piwkeyen ka chumngechi ñi dapikeetew, rume yafültukuñmaenew tañi mupiltun”.\nAMULEPE TAIÑ YAFÜLTUKUCHEKEN\n17-19. ¿Chumngelu fentekünulayaiñ taiñ yafültukukefiel taiñ pu peñi ka lamngen?\n17 Kakerumey taiñ femngen, feymu kimlayafuiñ tunteñma mu kiñe che weñangküleafuy ñi lan mu tañi piwkeyenieelchi che. Ellaka mew, tati ngen la ñi pu che ka weni llidmepaeyew. Welu rupalu ta antü, amutuy ta che, ka ti ngen la petu duamniey ñi yafültukungeal, petu weñangkülelu am. Feymu müley taiñ eluwküleal ñi kelluafiel. Biblia feypi: “Kiñe rüfngechi weni rumel piwkeyechekey, ka kiñe peñi reke feley ñi mülen mu weñangkün” (Proverbios 17:17). Feley llemay, tati weñangkülelu petu duamniele taiñ kellu, iñchiñ eluwküleaiñ taiñ yafültukuafiel (papeltunge 1 Tesalonisense 3:7).\n18 Kiñe che fillke dungu mew wiño weñangkürumeafuy. Kiñe ülkantun, foto, kam kiñe nümün rakiduamelafeyew tañi lachi che mu, ka femngechi rume weñangkülafeyew kiñe dungu ñi femel, allkütuel, kiñe küyen kam fülkülele ñi akordangeal ti antü ñi niewün kam ti antü ñi lan. Lale kiñe che ñi afkadi, müna küdawtuafuy ti wünen rupa ñi kidu amual kiñe fütra trawün mew kam ti Trawün Jesus tañi lan ñi akordangeal. Kiñe lantu peñi feypi: “Kidulewetulu iñche, rakiduamün ñi rume weñangkülaetew tañi akordayal ti antü niewlu tañi afkadi engu. Küdawngefuy llemay feychi antü. Welu fentren peñi ka lamngen adkünuyngün kiñe trawün tañi sakinke weni mu, femngechi ñi kidulenoal feychi antü mu”.\n19 Rakiduamtukuaymi tüfa, ngelay taiñ yafültukuafiel pu weñangkülelu kiñeke sakinke antü müten. Junia feypi: “Müna kelluenew tañi yafültukungen ka llidmengen fülkülenolu rume kiñe sakin antü ñi akordangeal. Iñche rume falintukefiñ feychi rupan, ka müna yafültukuenew”. Feymu, kellunofiliyiñ rume tati weñangkülelu ñi kutrantupiwkewenoal, fillke dungu femafuiñ ñi yafültukuafiel (1 Juan 3:18). Gaby feypi: “Müna mañumkülen ta Jewba mu, pu longkolelu am piwkeyen mu kelluenew, ka kidukünukelaenew rupalu küdawngechi dungu mu. Kidu engün tañi kellun mew, iñche trokifiñ ta Chaw Jewba tañi pangkoetew reke kom tañi wedake dungu mew”.\n20. Jewba ñi femal küpalechi antü mew, ¿chumngelu yafültukukeeiñmew?\n20 Chaw Jewba, taiñ yafültukukeetew, wiñomongeltufile pu layelu, ti lan dungu weñangkülwelayaeiñmew, ¡kimnieel tüfa müna yafültukukeeiñmew! (Juan 5:28, 29.) Biblia feypikünuy: “Tati Ñidol Ngünechen Jewba lümüafi [apümkayafi] tati lan dungu, ka liftuñmayafi engün tañi külleñu ñi ange mew” (Isaías 25:8). Akule feychi antü, duamfalngelayay ñi ‘inaye ngümayal tati pu ngümakelu mew’. Welu may, kom pu che mülealu Mapu mew ‘inaye ayüwkeayngün tati ayüwkülelu mew’ (Romanu 12:15).\n^ parr. 3 Tüfachi chillkatun mu ka kom ti küpayelelu, ülkantuaiñ ti lifru Ayüwün mu ülkantulelafiyiñ ta Jewba.\n^ parr. 8 Biblia feypi Jose ñi mongelefel Jesus 12 tripantu niefulu. Welu Jesus femlu tañi wünen afmatun dungu ñi pulkukünuafiel ti ko, üytungelay ta Jose ka dew rupalu tüfa feypingelay chem no rume kidu mu. Tüfa rakiduameleiñmew Jose ñi dew lawyen. Ka femngechi Jesus külafantukungelu ti orkon mamüll mu, feypifi tati apostol Juan ñi dapiafiel ta Maria, Jesus tañi ñuke, welu mongelefule Jose feychi antü mu, Jesus feypilayafuy tüfa (Juan 19:26, 27).\n^ parr. 11 Tüfachi kakelu texto ka yafültukukefingün ta kakelu che: Salmo 20:1, 2; 31:7; 38:8, 9, 15; 55:22; 121:1, 2; Isaías 57:15; 66:13; 2 Korintio 4:7, ka 1 Pedro 5:7.\n^ parr. 14 Kafey inaduamnge ti trokiñ “Jesús supo consolar a sus amigos” mülelu La Atalaya 1 noviembre 2010 mu.\nChem feypiafuiñ taiñ yafültukuafiel pu weñangkülelu\nTüfachi trokiñ mu, pengelngey kiñeke yafüluwün dungu ñi wirintukulelfiel kiñeke che tañi pu weni weñangkülelu ñi lan mu tañi piwkeyenieelchi che:\n“Kimlaiñ chem taiñ pial. Welu küpa feypiwayiñ: ‘Rume piwkeyewiyiñ’. Küme kimlayafuiñ tami chum duamkülen, welu Jewba keta kimniey, feymu yafültukunieaeymu tati. Ngillatumekeiñ eymi tami duam mu, feymu pewmangen doy yafüluwküleaymi”.\n“Jewba yafüduamelaeymu tami weda rupan mew”.\n“Jewba rakiduamtukunieafi eymi tami afkadi yem, kidu ngoymalayafi tañi chumngen, doy may wiñomongeltuafi chumngechi tami akordaniefiel. Longkontukual tüfa yafültukuaeymu”.\n“Müna yafültukukeeiñmew kimal taiñ wiñopetuafiel tami ñuke ti küme mülewe mu, ka feychi mu wiño chaftulayafi ti kiñelewechi kayñe, tati lan dungu. Welu petu ñi akunon feychi antü, rakiduamtukunieaiñ kidu ñi femün ñi poyeafiel ta Jewba”.\n“Rüf feypilayafuiñ tunte taiñ weñangkülen ñi lan mu kiñe taiñ piwkeyenieelchi che. Welu Jewba wiñomongeltufile, ka femngechi rüf feypilayafuiñ tunte taiñ ayüwküleal”.\nWirin dungu Chumngechi entual fillke papel TI WERKEN (ÑI CHILLKATUNGEAL) Julio 2017\nAudio Chumngechi entual audio TI WERKEN (ÑI CHILLKATUNGEAL) Julio 2017